text:
“Tsebang Gore ke na le Lena Matšatši ka Moka”
“Tsebang gore ke na le lena matšatši ka moka go fihla bofelong bja tshepedišo ya dilo.”—MAT. 28:20.
1. (a) Hlalosa ka boripana seswantšho sa korong le mefoka. (b) Jesu o ile a hlalosa bjang seo se bolelwago ke seswantšho seo?
SE SENGWE sa diswantšho tša Jesu tša Mmušo se bolela ka molemi yo a bjalago peu e botse ya korong gomme gwa tla lenaba leo le bjalago peu ya mefoka gare ga peu yeo e botse. Mefoka yeo e gola ka bontši go feta korong, eupša molemi o laela bahlanka ba gagwe gore ba “di [lese] di gole gotee go fihla punong.” Nakong ya puno, mefoka e a tumolwa gomme korong e a kgoboketšwa. Jesu ka boyena o hlalositše seswantšho seo. (Bala Mateo 13:24-30, 37-43.) Ke’ng seo se utollwago ke papišo ye? (Bona tšhate e rego: “Korong le Mefoka.”)
2. (a) Ke eng seo se swantšhetšwago ke ditiragalo tšeo di diregago tšhemong ya molemi? (b) Re tlo hlahloba karolo efe ya papišo ye?
2 Ditiragalo tšeo di diregago tšhemong ya molemi yoo di bontšha nako yeo Jesu a tlago go kgoboketša sehlopha ka moka sa bao ba emelago korong, e lego Bakriste ba tloditšwego bao ba tlago go buša le yena Mmušong wa gagwe; e bile di bontšha kamoo a tlago go dira seo ka gona. Go bjala moo go thomile ka Pentekoste ya 33 C.E. Go kgoboketšwa moo go tla fetšwa ge batlotšwa bao ba tla bego ba phela mafelelong a tshepedišo ye ba swaiwa la mafelelo gomme ba rotošetšwa legodimong. (Mat. 24:31; Kut. 7:1-4) Go etša ge motho a eme godimo ga thaba moo a ka bonago botse bja naga, papišo ye e re bontšha gabotse ditiragalo tšeo di bego di tla direga ka nako ya nywaga e ka bago 2 000. Go ya kamoo re bonago ka gona, ke ditiragalo dife tša mabapi le Mmušo tšeo re di lemogago? Papišo ye e hlalosa nako ya go bjala, ya go gola le ya go buna. Sehlogo se se tla bolela kudu ka nako ya puno. *
GO HLOKOMELWA KE JESU
3. (a) Ke boemo bofe bjoo bo ilego bja tšwelela ka morago ga lekgolo la pele la nywaga? (b) Go ya ka Mateo 13:28, ke potšišo efe yeo e ilego ya rotoga, gomme e ile ya rotošwa ke bomang? (Bona le tlhaloso.)
3 Mathomong a lekgolo la bobedi la nywaga C.E., ‘mefoka e ile ya tšwelela’ ge Bakriste ba mankekišane ba thoma go bonagala tšhemong ya lefase. (Mat. 13:26) Lekgolong la bone la nywaga, Bakriste bao ba swanago le mefoka e be e le ba bantši kudu go feta Bakriste ba tloditšwego. Gopola gore papišong yeo, bahlanka ba ile ba kgopela mong wa bona tumelelo ya go tumola mefoka. * (Mat. 13:28) Mong wa bona o ile a ba araba bjang?
4. (a) Ke eng seo se utollwago ke karabo ya Mong wa tšhemo, Jesu? (b) Bakriste ba swanago le korong ba ile ba thoma go bonagala neng?
4 Ge Jesu a be a bolela ka korong le mefoka, o itše: “Di leseng di gole gotee go fihla punong.” Taelo ye e bontšha gore go tloga lekgolong la pele la nywaga go ba go fihla lehono, mo lefaseng go be go dutše go na le Bakriste ba tloditšwego ba swanago le korong. Kwešišo yeo e tiišetšwa ke seo Jesu ka morago a se boditšego barutiwa ba gagwe ge a re: “Ke na le lena matšatši ka moka go fihla bofelong bja tshepedišo ya dilo.” (Mat. 28:20) Ka gona Bakriste ba tloditšwego ba be ba tla šireletšwa ke Jesu matšatši ka moka go ba go fihla mehleng ya bofelo. Lega go le bjalo, ka ge ba be ba fetwa ke Bakriste ba swanago le mefoka, ga re kgonthišege gabotse gore ke bomang bao e bego e le ba sehlopha seo se emelwago ke korong nakong yeo ka moka e telele. Eupša nywagasome e mmalwa pele ga go thoma ga puno, sehlopha sa bao ba emelago korong se ile sa thoma go bonagala. Seo se ile sa direga bjang?
MOTSETA ‘O KGORA TSELA’
5. Boporofeta bja Maleaki bo ile bja phethagala bjang lekgolong la pele la nywaga?
5 Nywagakgolo pele ga ge Jesu a bolela seswantšho sa korong le mefoka, Jehofa o ile a budulela moporofeta wa gagwe Maleaki gore a bolele ka ditiragalo tšeo di bonagalago seswantšhong sa Jesu. (Bala Maleaki 3:1-4.) Johane Mokolobetši e be e le ‘motseta yoo a ilego a kgora tsela.’ (Mat. 11:10, 11) Ge a be a e tla ka 29 C.E., nako ya go ahlolwa ga setšhaba sa Isiraele e be e batametše. Jesu e be e le motseta wa bobedi. O ile a hlwekiša tempele ya Jerusalema gabedi—la mathomo nakong ya ge a thoma bodiredi bja gagwe gomme la bobedi mafelelong a bjona. (Mat. 21:12, 13; Joh. 2:14-17) Ka baka leo, modiro wa Jesu wa go hlwekiša o bile ka nako e itšego.
6. (a) Phethagalo e kgolo ya boporofeta bja Maleaki ke efe? (b) Jesu o ile a hlahloba tempele ya moya nakong efe? (Bona le tlhaloso.)
6 Phethagalo e kgolo ya boporofeta bjo bja Maleaki ke efe? Nywagasomeng ya pele ga 1914, C. T. Russell le badirišani ba gagwe ba ile ba dira modiro o swanago le wa Johane Mokolobetši. Modiro woo o bohlokwa o be o akaretša go tsošološa ditherešo tša Beibele. Barutwana ba Beibele ba ile ba ruta therešo ka sehlabelo sa Kriste sa topollo, ba pepentšha thuto ya maaka ya mollo wa dihele gomme ba tsebatša gore Mabaka a Bantle a kgauswi le go fela. Eupša go be go sa dutše go na le dihlopha tše mmalwa tša bodumedi tšeo di bego di ipitša balatedi ba Kriste. Ka gona potšišo ye e bohlokwa e be e swanetše go arabja: Ke bomang gare ga dihlopha tšeo bao e bego e le korong? Gore go arabje potšišo yeo, Jesu o ile a thoma go hlahloba tempele ya moya ka 1914. Modiro woo wa go hlahloba le go hlwekiša o ile wa tšea nako e itšego—go tloga ka 1914 go ya karolong ya mathomo ya 1919. *
NYWAGA YA GO HLAHLOBA LE GO HLWEKIŠA
7. Jesu o ile a hwetša eng ge a be a thoma modiro wa gagwe wa go hlahloba ka 1914?
7 Jesu o ile a hwetša eng ge a be a thoma modiro wa gagwe wa go hlahloba? O ile a hwetša sehlopha se senyenyane sa Barutwana ba Beibele ba fišegago bao ba bego ba feditše nywaga ya ka godimo ga e 30 ba diriša matla a bona le mahumo a bona go phetha modiro o mogolo wa boboledi. * Jesu le barongwa ba swanetše go ba ba ile ba thaba gakaakang ge ba hwetša gore makgaba ao a sego kae a korong eupša e le a tiilego ga se a kgangwa ke mefoka ya Sathane! Lega go le bjalo, go ile gwa nyakega gore go ‘hlwekišwe barwa ba Lefi,’ e lego batlotšwa. (Mal. 3:2, 3; 1 Pet. 4:17) Ke ka baka la’ng seo se be se nyakega?
8. Ke ditiragalo dife tšeo di bilego gona ka morago ga 1914?
8 Mafelelong a 1914, Barutwana ba bangwe ba Beibele ba be ba nyamišitšwe ke gore ga se ba ya legodimong. Ngwageng wa 1915 le wa 1916, kganetšo yeo e bego e etšwa ka ntle ga mokgatlo e be e šitišitše modiro wa boboledi. Se sebe le go feta ke gore ka morago ga lehu la Ngwanabo rena Russell ka October 1916, go ile gwa tsoga kganetšo ka gare ga mokgatlo. Balaodi ba bane go ba šupago ba Watch Tower Bible and Tract Society ba ile ba ganetša phetho ya gore Ngwanabo rena Rutherford a etelele pele. Ba ile ba leka go baka dikarogano gare ga bana babo rena, eupša ka August 1917, ba ile ba tloga Bethele. Seo e bile go hlwekišwa e le ka kgonthe! Le gona, Barutwana ba bangwe ba Beibele ba ile ba wela molabeng wa go boifa batho. Eupša bontši bja bona ba ile ba arabela gabotse modirong wa Jesu wa go hlwekiša gomme ba dira diphetogo tšeo di nyakegago. Ka baka leo Jesu o ile a ba ahlola ka gore ke Bakriste ba therešo bao ba emelago korong, eupša o ile a gana Bakriste ka moka ba mankekišane, go akaretša le bohle bao ba bego ba hwetšwa ka dikerekeng tša Bojakane. (Mal. 3:5; 2 Tim. 2:19) Ke eng seo se ilego sa direga ka morago? E le gore re hwetše karabo ya seo, anke re boeleng morago papišong ya korong le mefoka.
KE ENG SEO SE DIREGAGO LEBAKENG LA KA MORAGO GA GE PUNO E THOMILE?
9, 10. (a) Ke eng seo re tlago go se hlahloba mabapi le lebaka la puno? (b) Lebakeng la puno, ke selo sefe seo se diregilego pele?
9 Jesu o itše: “Puno ke bofelo bja tshepedišo ya dilo.” (Mat. 13:39) Lebaka la puno le thomile ka 1914. Re tla hlahloba ditiragalo tše hlano tšeo Jesu a boletšego gore di tla direga nakong yeo.
10 Ya pele ke ya go kgobelwa ga mefoka. Jesu o re: “Lebakeng la puno ke tla botša babuni ka re: Kgobelang mefoka pele le e tleme dingata.” Ka morago ga 1914, barongwa ba ile ba thoma go ‘kgobela’ Bakriste bao ba swanago le mefoka ka gore ba ba hlaole gare ga “barwa [ba tloditšwego] ba mmušo.”—Mat. 13:30, 38, 41.
11. Go ba go fihla le lehono le, ke eng seo se hlaolago Bakriste ba therešo go Bakriste ba mankekišane?
11 Ge nako ya go kgobela e dutše e tšwela pele, phapano magareng ga dihlopha tšeo ka bobedi e ile ya thoma go bonagala gabotse. (Kut. 18:1, 4) Ka 1919, go ile gwa ba molaleng gore Babilona o Mogolo o wele. Ke eng seo ka mo go kgethegilego se ilego sa dira gore Bakriste ba therešo ba fapane le ba mankekišane? Ke modiro wa boboledi. Bao ba bego ba eteletše pele gare ga Barutwana ba Beibele ba ile ba thoma go gatelela bohlokwa bja gore yo mongwe le yo mongwe a tšee karolo modirong wa go bolela ka Mmušo. Ka mohlala, pampišana ya To Whom the Work Is Entrusted, yeo e gatišitšwego ka 1919, e ile ya kgothaletša Bakriste ka moka ba tloditšwego gore ba bolele ka ntlo le ntlo. E itše: “Modiro wo o bonagala e le o mogolo kudu, eupša ke modiro wa Morena, gomme re tla o phetha ka matla a gagwe. Wena o na le tokelo ya go tšea karolo go wona.” Bakriste bao ba ile ba arabela bjang? Go tloga ka nako yeo go ya pele, Morokami wa 1922 o begile gore Barutwana ba Beibele ba ile ba oketša modiro wa bona wa boboledi. Go se go ye kae, boboledi bja ntlo le ntlo bo ile bja hlaola Bakriste bao ba botegago—go etša ge go le bjalo le lehono le.
12. Sehlopha seo se emelwago ke korong se kgobetšwe go tloga neng?
12 Ya bobedi ke ya go kgobelwa ga korong. Jesu o laela barongwa ba gagwe gore: “Le kgobele korong ka ntlong ya ka ya polokelo.” (Mat. 13:30) Go tloga ka 1919, batlotšwa ba be ba kgobelwa ka phuthegong e tsošološitšwego ya Bokriste. Bakriste le ge e le bafe ba tloditšwego bao ba tlago go ba ba phela mafelelong a tshepedišo ye ya dilo, ke bona ba mafelelo bao ba tlago go hwetša moputso wa legodimong.—Dan. 7:18, 22, 27.
13. Kutollo 18:7 e utolla eng ka boemo bja kgopolo bja gona bjale bja mogweba-ka-mmele, goba Babilona o Mogolo, go akaretša le Bojakane?
13 Ya boraro ke ya dillo le ditsikitlano tša meno. Ke eng seo se diregago ka morago ga gore barongwa ba tleme mefoka? Ge Jesu a bolela ka boemo bja sehlopha seo se emelwago ke mefoka, o re: “Moo ke mo go tlago go ba le dillo le ditsikitlano tša meno.” (Mat. 13:42) Na seo se direga gona bjale? Aowa. Lehono, Bojakane ka ge e le karolo ya mogweba-ka-mmele, bo sa dutše bo ipotša gore: “Ke dutše bjalo ka kgošigadi, ga ke mohlologadi gomme nka se ke ka bona tlhokofalo.” (Kut. 18:7) Ruri Bojakane bo ipona bo laola, gaešita le go ipona bo “dutše bjalo ka kgošigadi” godimo ga sehlopha sa baetapele ba dipolitiki. Ga bjale, bao ba emelwago ke mefoka ba a ikgantšha, ga ba lle. Eupša seo se kgauswi kudu le go fetoga.
14. (a) Bakriste ba mankekišane ba tla ‘tsikitlanya neng meno a bona,’ gona ka baka la’ng? (b) Kwešišo ya rena e lokišitšwego ya Mateo 13:42 e sepedišana bjang le kgopolo yeo e boletšwego go Psalme 112:10? (Bona tlhaloso)
14 Masetlapelong a magolo, ka morago ga ge bodumedi ka moka bja maaka bjo bo rulagantšwego bo fedišitšwe, bao ba bego ba bo latela ba tla nyaka moo ba ka tšhabelago gona eupša ba ka se hwetše lefelo leo ba ka ikutago go lona. (Luka 23:30; Kut. 6:15-17) Ke moka, ka go lemoga gore ga go moo ba ka tšhabelago phedišo ya bona, ba tla lla ba le tlalelong gomme ba ‘tsikitlanya meno a bona’ ba galefile. Go etša ge Jesu a bolela boporofeteng bja gagwe bja mabapi le masetlapelo a magolo, ka yona nako yeo ke gona ba tlago go “itshetla dihuba ba lla.” *—Mat. 24:30; Kut. 1:7.
15. Go tla direga eng ka mefoka, gomme tiragalo yeo e tla direga neng?
15 Ya bone ke ya go lahlelwa ga mefoka sebešong sa mollo. Go tla direga eng ka dingata tša mefoka? Barongwa “ba [tla di] lahlela sebešong sa mollo.” (Mat. 13:42) Seo se bolela phedišo e feletšego. Ka baka leo, bao e bego e le balatedi ba mekgatlo ya bodumedi bja maaka ba tla fedišwa karolong ya mafelelo ya masetlapelo a magolo, e lego ka Haramagedone.—Mal. 4:1.
16, 17. (a) Ke tiragalo efe ya mafelelo yeo Jesu a bolelago ka yona seswantšhong sa gagwe? (b) Ke ka baka la’ng re fihlelela phetho ya gore tiragalo yeo e tla phethagala nakong e tlago?
16 Ya bohlano ke ya go taga ga baloki. Jesu o phetha boporofeta bja gagwe ka go bolela gore: “Ka nako yeo baloki ba tla taga bjalo ka letšatši Mmušong wa Tatago bona.” (Mat. 13:43) Seo se tla direga neng le gona kae? Go phethagala ga mantšu ao ke ga nakong e tlago. Jesu o be a sa bolele ka tiragalo yeo e bego e direga lefaseng ka nako yeo, eupša o be a bolela ka tiragalo ya nakong e tlago yeo e bego e tla ba kua legodimong. * Ela hloko mabaka a mabedi ao a dirago gore re fihlelele phetho ye.
17 Lebaka la pele le kwešišega gabotse ge re araba potšišo ya gore tiragalo yeo e tla direga “neng.” Jesu o itše: “Ka nako yeo baloki ba tla taga.” Go molaleng gore polelwana e rego “ka nako yeo” e šupa go tiragalo yeo Jesu a bego a sa tšwa go bolela ka yona, e lego ‘ya go lahlelwa ga mefoka sebešong sa mollo.’ Seo se direga karolong ya mafelelo ya masetlapelo a magolo. Ka gona, tiragalo ya go “taga” ga batlotšwa le yona e swanetše go direga nakong e tlago. Lebaka la bobedi le kwešišega gabotse ge re araba potšišo ya gore e tla direga “kae.” Jesu o boletše gore baloki ba tla ‘taga Mmušong.’ Seo se bolela’ng? Batlotšwa ka moka ba botegago bao ba tla bago ba sa le mo lefaseng ka morago ga ge karolo ya mathomo ya masetlapelo a magolo e fetile ba tla be ba šetše ba swailwe la mafelelo. Ke moka, go etša ge seo se bontšhwa ke boporofeta bja Jesu bja mabapi le masetlapelo a magolo, ba tla kgoboketšwa legodimong. (Mat. 24:31) Ge ba le moo ba tla taga “Mmušong wa Tatago bona,” gomme nakwana ka morago ga ntwa ya Haramagedone, ba tla ba monyadiwa yo a thabilego wa Jesu ‘lenyalong la Kwana.’—Kut. 19:6-9.
KAMOO RE HOLEGAGO KA GONA
18, 19. Go kwešiša ga rena papišo ya Jesu ya korong le mefoka go re hola ka ditsela dife re le motho ka o tee ka o tee?
18 Re holega bjang re le motho ka o tee ka o tee tseleng yeo papišo ye e bonagalago gabotse ka yona? Ela hloko ditsela tše tharo tšeo re holegago ka tšona. Ya pele, seo se dira gore kwešišo ya rena e nwelele. Papišo ye e utolla lebaka le bohlokwa la go dumelela ga Jehofa bokgopo. O be a “kgotleletše . . . dibjana tša kgalefo” gore a lokišetše ‘dibjana tša kgaugelo,’ e lego sehlopha seo se emelwago ke korong. * (Baroma 9:22-24) Ya bobedi, e matlafatša kholofelo ya rena. Ge bofelo bo dutše bo batamela, manaba a rena a tla lwa le rena le go feta, ‘eupša a ka se fenye.’ (Bala Jeremia 1:19.) Go fo swana le ge go theoša le nywaga Jehofa a ile a šireletša sehlopha seo se emelwago ke korong, Tatago rena wa legodimong o tla ba le rena ‘matšatšing ka moka’ a sa tlago a diriša Jesu le barongwa.—Mat. 28:20.
19 Ya boraro, papišo ye e re thuša go tseba sehlopha seo se emelwago ke korong. Ke ka baka la’ng seo e le sa bohlokwahlokwa? Go tseba ga rena Bakriste bao ba emelwago ke korong ke gabohlokwa gore re hwetše karabo yeo Jesu a e botšišitšego boporofeteng bja gagwe bjo bo tseneletšego bja mabapi le mehla ya bofelo. O botšišitše gore: “Ke mang yo ruri e lego mohlanka yo a botegago le wa temogo?” (Mat. 24:45) Dihlogo tše pedi tše di latelago di tla re nea karabo e kgotsofatšago ya potšišo yeo.
^ ser. 2 Serapa 2: E le gore o ikgopotše seo se bolelwago ke dikarolo tše dingwe tša papišo ye, re go kgothaletša go bala sehlogo se se rego: “Baloki ba tla Taga Bjalo ka Letšatši,” ka go Morokami wa March 15, 2010.
^ ser. 3 Serapa 3: Ka ge baapostola ba Jesu ba be ba hwile gomme mašaledi a batlotšwa mo lefaseng a be a swantšhetšwa ke korong, e sego bahlanka, gona bahlanka ba ba swantšhetša barongwa. Ka morago sona seswantšhong seo, bao ba tumolago mefoka ba hlaloswa e le barongwa.—Mat. 13:39.
^ ser. 6 Serapa 6: Tlhaloso ye e lokiša kwešišo yeo re bego re na le yona. Nakong e fetilego, re be re nagana gore go hlahloba ga Jesu go diregile ka 1918.
^ ser. 7 Serapa 7: Go tloga ka 1910 go ya go 1914, Barutwana ba Beibele ba ile ba sepediša dipuku tše ka bago 4 000 000 gotee le dipampišana le dipukwana tša ka godimo ga 200 000 000.
^ ser. 14 Serapa 14: Tlhaloso ye e lokiša kwešišo yeo re bego re na le yona ka Mateo 13:42. Nakong e fetilego, dikgatišo tša rena di boletše gore Bakriste ba mankekišane ba be ba le ‘dillong le ditsikitlanong tša meno’ ka nywagakgolo, ba llišwa ke gore “barwa ba Mmušo” ba pepentšha seo ba lego sona—gore ke “barwa ba yo kgopo.” (Mat. 13:38) Lega go le bjalo, re swanetše go lemoga gore taba ya go lla le go tsikitlanya meno e tswalana le go fedišwa ga bona.—Ps. 112:10.
^ ser. 16 Serapa 16: Daniele 12:3 e bolela gore “bao ba nago le temogo [Bakriste ba tloditšwego] ba tla taga bjalo ka go phadima ga leratadima.” Ge ba sa dutše ba le mo lefaseng, ba dira seo ka gore ba tšee karolo modirong wa boboledi. Lega go le bjalo, Mateo 13:43 e šupa go nako yeo ba tlago go taga Mmušong wa legodimong. Nakong e fetilego, re be re nagana gore mangwalo a ka bobedi a bolela ka modiro o swanago, e lego wa boboledi.
^ ser. 18 Serapa 18: Bona puku ya Batamela Kgaufsi le Jehofa, matlakala 288-289.


c: text/html

text:
Borwa ba Afrika
Borwa ba Afrika ke selete sa Afrika seo se lego borwa bja naga. Thutafase le dipolotiki tša dinaga di a fapana go ya ka dinaga tšeo di lego seleteng se.
Tlhalošišo ya Serepa[lokiša | edit source]
Go ya ka Dilete tša UN, dinaga tše tlhano tšeo di welago seleteng sa Borwa bja Afrika ke:
Ditlhalošo tše dingwe di re dinaga tše di latelago di wela seleteng se:
- Angola – e wela gape seleteng sa Bogare ba Afrika
- Mozambique le Madagascar – e wela gape seleteng sa Afrika Bohlabela
- Malawi, Zambia le Zimbabwe – e wela gape seleteng sa Afrika Bohlabela
- Comoros, Mauritius, Seychelles, Moyotte le Réunion – dihlakahlaka tšeo di lego Indian Ocean
Go ya ka SADC (Appropos), Democratic Republic of the Congo (e wela seleteng sa Bogare bja Afrika) le Tanzania e wela seleteng sa Afrika Bohlabela), di wela seleteng sa Borwa bja Afrika. Apropos, Southern African Development Community (SADC) e hlomilwe ka 1980 go hlohloletša tšhomišano magareng ga dinaga (tše lesomehlano) seleteng.

robotstxt: allowed

filter: keep


text:
Na Beibele e ka Nthuša ge ke Gateletšegile?
Karabo ya Beibele
Ee, ka gobane thušo e kaonekaone e tšwa go “
Modimo Yo a homotšago, a kgothatšago, a lapološago le go thabiša bao ba gateletšegilego.”—2 Bakorinthe 7:6, The Amplified Bible.
Seo Modimo a se neago bao ba gateletšegilego
Matla. Modimo ga a go ‘
lapološe le go go thabiša’ ka go tloša mathata a gago ka moka, eupša o dira seo ka go araba dithapelo tša gago ge o rapelela matla a go lebeletšana le maemo a gago. (Bafilipi 4:13) O ka kgodišega gore o ikemišeditše go go theetša, ka gobane Beibele e re: “
Jehofa o kgauswi le ba dipelo tše di robegilego; o phološa ba meoya e nyamilego o šoro.” (Psalme 34:18) Ge e le gabotse, Modimo o kgona go go kwa ge o kgopela thušo le ge o sa kgone go mo hlalosetša maikwelo a gago.—Baroma 8:26, 27.
Mehlala e mebotse. Mongwadi yo mongwe wa Beibele o rapetše Modimo ka gore: “
Ke go biditše ke le bodibeng bja tlalelo.” Mopsalme yo o ile a lebeletšana le kgateletšego ya gagwe ka go gopola gore Modimo o ikemišeditše go re lebalela dibe tša rena. Go e na le moo, o ile a botša Modimo a re: “
Ge e ba o be o latišiša melato, wena Jah, wena Jehofa, go be go tla ema mang? Gobane o lebalela e le ka kgonthe, e le gore o boifše.”—Psalme 130:1, 3, 4.
Kholofelo. Ntle le go ba homotša gona bjale, Modimo o holofeditše go tloša mathata ka moka ao a bakago kgateletšego. Ge a phethagaditše kholofetšo yeo, “
dilo tša pele [go akaretša le kgateletšego] di ka se sa gopolwa, e bile di ka se sa rotoga pelong.”—Jesaya 65:17.
Tlhokomedišo: Gaešita le ge rena Dihlatse tša Jehofa re tšeela godimo thušo yeo Modimo a e neago, e bile re nyaka thušo ya dingaka malwetšing a bjalo ka kgateletšego ya monagano. (Mareka 2:17) Lega go le bjalo, ga re kgothaletše mohuta o itšego wa kalafo; eupša re nagana gore motho yo mongwe le yo mongwe o swanetše go itirela phetho ditabeng tša mohuta wo.
Ithute ka mo go oketšegilego
Ke Phelela Eng?
Ke’ng seo se ka dirago gore motho a lebelele lehu e le mogwera?


text:
“Holofela Seo re sa se Bonego”
Sathane o nyaka gore re se sa hlankela Modimo le gore re se sa ba le tumelo dilong tšeo Modimo a re tshepišitšego tšona. Re ka dira eng gore re dule re hlankela Modimo le go se felelwe ke tumelo?
Matseno a Bidio ya “Holofela Seo re sa se Bonego”
Lapa la mehleng yeno le welwa ke mathata ao a swanago le ao a ilego a wela monna wa ka Beibeleng e lego Jobo. Go swana le lapa la bidiong ye, le rena Jehofa a ka re thuša go kgotlelela mathata le ge e le afe.
“Holofela Seo re sa se Bonego”
Bidio ye e matla e tla go thuša gore o dule o ithekga ka Modimo le go ba le tumelo dilong tšeo a re tshepišitšego tšona.


c: application/xml

text:
BOIKANOKAKARETŠO BJA DITOKELO TŠA BOTHO
TEMOGO
Le ge re dutše re tseba gore seriti seo motho a belegilwego ka sona le tekatekanelo gammogo le ditokelo tšeo di sa tšeelwego kgang tša batho ka moka ke motheo wa tokologo ya toka le khutšo lefseng ka bophara.
Le ge re dutše re tseba gore go se elwe hloko le go phaelwa ka thoko ga ditokelo tša botho go tlišitše dilešadihlong tšeo di rumutšego le go šišinya maikutlo le letswalo la botho bathong, go tla ga pono le tebelelo ye mpsha mo lefaseng yeo e ikemišeditšego go ela hloko gore batho ba swanetše go ipshina ka tokologo ya polelo, ya bodumedi gammogo le go se tšhoge selo goba gona go duma, go dirile gore se se boletšwego ka mo godimo e be dinyakwa tša maemo a godimodimo tša batho ka moka.
Le ge re dutše re tseba gore go bohlokwa, ntle le ge motho a gapeletšwa ke mabaka, go thibela ka gohlegohle pušo ya mmušakatshipi le kgatelelo gore ditokelo tša botho di swanetše go šireletšwa ke molao.
Le ge re dutše re tseba gore go bohlokwa go godiša tšweletšopele ya segwera magareng a ditšhaba.
Le ge re dutše re tseba gore batho ba Ditšhaba Kopano ka gare ga Molao wa Ditokelo tša bona ba tiišetša tshepo ya bona motheong wa ditokelo tša botho, ka seriti le bohlokwa bja motho le gona go ba gona ga tekatekanelo gare ga banna le basadi, ba ikemišeditše go godiša tšweletšopele ya setho gammogo le kaonafatšo ya maemo a bophelo ka gare ga tokologo ye kgolo.
Le ge re dutše re tseba gore Maloko a Ditšhaba Kopano a ikanne go fihlelela, ka thušo ya Ditšhaba Kopano, kgodišo ya tšweletšo ya tlhompho le kelohloko ya ditokelo tša botho gammogo le theo ya ditokologo.
Le ge re dutše re tseba gore kwešišo yeo e kopanetšwego ya ditokelo le ditokologo tše ke taba ye bohlokwa gore go tle go kgonwe go fihlelela boikano bjo bo dirilwego.
KA FAO, GE
Lekgotla Kopanokakaretšo
Le tšea sephetho sa gore Boikanokakaretšo bjo bja Ditokelo tša Botho ke kelo ya batho ka moka ya go ela bokgoni bja batho gammogo le ditšhaba ka moka go fihla, mafelelong, fao mang le mang yo e lego setho sa setšhaba, ba na le Boikano bjo dikgopolong tša bona mme ba leka ka mešogofela, ka go ruta le mo thutong, go godiša tlhompho ya ditokelo le ditokologo tše ka mekgwa ya sebjalebjale ya go ela, setšhabeng le gare ga ditšhaba tše dingwe, go bona gore tsebego ya tšona lefaseng ka bophara di a tsebega e bile di elwa hloko ke batho ba Mebušomaloko ka bobona gammogo le batho ba nagadilete tšeo di lego ka tlase ga pušo ya bona.
Temana 1
Batho ka moka ba belegwe ba lokologile le gona ba na le seriti sa go lekana le ditokelo. Ba filwe monagano le letswalo mme ba swanetše go swarana ka moya wa bana ba mpa.
Temana 2
Mang le mang o swanetše ke ditokelo le ditokologo ka moka tše go boletšwego ka tšona ka mo Boikanong bjo, ntle le kgethollo ya mohuta wo mongwe le wo mongwe bjalo ka morafe, mmala, bong, polelo, bodumedi, dipolitiki goba ka kgopolo, botšo go ya ka setšhaba goba maemo, diphahlo, matswalo goba maemo a mangwe le a mangwe.
Go feta fao, ga go kgethollo yeo e swanetšego go dirwa go ya ka maemo a dipolitiki, tokelo ya boahlodi, goba maemo a ditšhabatšhaba goba lefelo leo motho a dulago go lona, goba ke naga ye e ipušago, trasete, naga ya go se ipuše goba se sengwe le se sengwe seo se ka fokotšago maemo a go ikemela ga naga ya gabo.
Temana 3
Mang le mang o na le tokelo ya bophelo, tokologo le tšhireletšo ya gagwe.
Temana 4
Ga go motho ya a swanetšego go swarwa bjalo ka lekgoba goba mohlanka. Bokgoba le go gweba ka makgoba go tla thibelwa ka gohlegohle.
Temana 5
Ga go motho yo a swanetšego go gobošwa goba a swarwa ka mokgwa wo mobe wa go nyefola seriti sa gagwe goba a otlwa gabohloko.
Temana 6
Mang le mang o na le tokelo ya go tsebja lefelong le lengwe le le lengwe bjalo ka motho pele ga molao.
Temana 7
Batho ka moka ba a lekana pele ga molao mme ba dumeletšwe ntle le kgethollo go šireletšwa ka go lekana pele ga molao. Ka moka ba swanetše go fiwa tšhireletšo ya go lekana maleba le kgethollo yeo e tshelago goba e robago Boikano bjo le maikemišetšo a mangwe le a mangwe ao a bonalago a rata go kgetholla.
Temana 8
Mang le mang o na le tokelo ya go hwetša phošollo ya nnete yeo e tlago ka bao ba tsebago ditokelo tša botho maleba le ditiro tšeo di phaelago ditokelo tša batho ka thoko tšeo a di fiwago ke molaotheo goba molao.
Temana 9
Ga go motho yo a swanetšego go no swarwa, go hlahlelwa goba go rakwa nageng ka mokgwa wo o sa kwešišegego.
Temana 10
Mang le mang o dumeletšwe go fiwa tsebe ke lekgotla leo le sa kgethego mahlakore go bona ge eba ditokelo tša gagwe le dinyakwa tša setšhaba go yena gammogo le molato wo mongwe le wo mongwe wo a pharwago ka wona ga se tša maitirelo.
Temana 11
Mang le mang yo a pharwago ka molato o na le tokelo ya go se bonwe molato go fihla ge go laetšwa gore o na le molato go ya ka molao le gona mo kgorong ya phatlalatša yeo a nago le ditokelo ka moka tša tšhireletšo.
Ga go motho yo a tla bonwago molato go ya ka tiro goba tlogelo yeo e sa bopego karolo ya molato wo a pharwago ka wona, ka tlase ga molao wa setšhaba goba wa ditšhabatšhaba ka nako yeo molato o dirwa. Goba a fiwa kotlo ye boima go feta yeo a bego a tla e fiwa ka nako ya ge molato o dirwa.
Temana 12
Ga go motho yo a swanetšego go šalwašalwa morago fao e bilego a se sa na sephiri ka boyena, ka lapeng, mangwalong a gagwe, goba fao go mo šalašala morago go tshwenyanago le maemo le go tsebega ga gagwe. Motho yo mongwe le yo mongwe o na le tokelo ya go šireletšwa ke molao maleba le go šalašalwa morago ka tsela ye goba go hlaselwa.
Temana 13
Mang le mang o na le tokelo ya tokologo ya mosepelo le mo a dulago gona ka gare ga naga ye nngwe le ye nngwe.
Mang le mang o na le tokelo ya go tlogela naga ye nngwe le ye nngwe, go akaretšwa le ya gabo, le go boela go yona naga yeo ya gabo ge a rata.
Temana 14
Mang le mang o na le tokelo ya go nyaka le go ipshina ka tšhireletšo dinageng tše dingwe maleba le tshekišo.
Tokelo ye e ka se dirišwe ge tshekišo e tšwelela mo molatong wo o sa amanego le dipolitiki goba mo molatong wo o thulanago le melao le maikemišetšo a Ditšhaba Kopano.
Temana 15
Mang le mang o na le tokelo ya go ba wa setšhaba seo se itšego.
Ga go yo a ka amogwago, ka go rata, mohlobo wa gagwe goba a ganetšwa ka tokelo ya go fetola mohlobo wa gagwe.
Temana 16
Basadi le banna ba ba godilego, ka ntle le go beelwa mellwane go ya ka mohlobo goba bodumedi, ba na le tokelo ya go nyala le go thea lapa. Ba loketšwe ke ditokelo tše di lekanego tša lenyalo, ka nako ya tšeano le ge lenyalo le fedišwa.
Lenyalo le tla diragatšwa fela ka tumelelo ye e lokologilego le gona ya go tlala go tšwa go banyalani.
Lapa ke tlhago le motheo wa sehlopha sa botee bja setšhaba gomme le loketše go šireletšwa ke setšhaba le mmušo.
Temana 17
Mang le mang o na le tokelo ya go ba le phahlo a nnoši goba go di hlakanela le ba bangwe.
Ga go yo a ka amogwago phahlo ka mabaka a go se kwagale.
Temana 18
Mang le mang o na le tokelo ya kgopolo ye e se nago mellwane gammogo le letswalo le bodumedi, tokelo ye e akaretša tokologo ya go ka fetola borapedi goba tumelo, le tokologo, a nnoši goba ka kopano le ba bangwe phatlalatša goba sephiring, go tšweletša pepeneneng bodumedi goba tumelo ya gagwe go ruteng, phethagatšong, borapeding le bohlokomeding.
Temana 19
Mang le mang o na le tokelo ya tokologo ya kgopolo le tlhagišo ya kgopolo ye: tokelo ye e akaretša tokologo ya go ba le dikgopolo, ka ntle le thibelo le go nyakišiša, go amogela le go tšwleletša dikgopolo le dikakanyo ka sephatlalatši se sengwe le se sengwe ntle le mellwane.
Temana 20
Mang le mang o na le tokelo ya go kgona go ka swara kopano ya khutšo le go tsenela makgotla ao a a ratago.
Ga go yo a ka gapeletšwago go ba leloko la lekgotla ge yena mong a sa rate.
Temana 21
Mang le mang o na le tokelo ya go tšea karolo mmušong wa naga ye, ka nnoši, goba ka boemedi bjo bo kgethilwego ka tokologo.
Mang le mang o na le tumelelo ye e tletšego ya go ipshina ka ditirelo tša mmušo wa naga ya gabo.
Thato ya batho e tla ba motheo wa maatla a mmušo. Thato ye e tla tšweletšwa ka go swara dikgetho tša kgonthe kgafetšakgafetša. Dikgetho tše di tla ba tša kakaretšo le gore mang le mang o tla ba le tokelo ya go bouta. Dikgetho tše di swanetše go dirwa ka kgetho ya sephiri goba ke mekgwa ye mengwe ya go bouta ye e swanetšego le gona e amogelegago.
Temana 22
Mang le mang, yo e lego leloko la setšhaba, o na le tokelo ya tšhireletšo ya setšhaba e bile o lokela go fihlelela ditumo tša gagwe maitekong a setšhaba le ka go šomišana le ditšhaba tše dingwe. Taba ye e ama gape le thulaganyo le dithušo tša lefase le lengwe le le lengwe, tša ekonomi, kgwerano le ditokelo tša setho. Dintlha tše ka moka di swanetše go godiša seriti le botho bja gagwe ka mokgwa wo o lokologilego.
Temana 23
Mang le mang o na le tokelo ya go šoma, go kgetha mošomo ka tokologo, ditlamo tše di kaone tša mošomo, le tšhireletšo maleba le go hloka mošomo.
Mang le mang, ka ntle le kgethollo, o na le tokelo ya go amogela moputso wa go lekana le mošomo wo a o dirago.
Mang le mang yo a šomago o na le tokelo ya go amogela moputso wo o kgotsofatšago wa go mo kgoniša go phela ka tlhompho gammogo le lapa la gagwe. Tokelo ye e swanetše go tlaleletšwa, ge go kgonagala, ka dithušo tše dingwe tša tšhireletšo ya setšhaba.
Mang le mang o na le tokelo ya go thoma le go ba leloko la mokgatlo wa bašomi go šireletša dikgahlego tša gagwe.
Temana 24
Mang le mang o na le tokelo ya go khutša le go itketla, go akaretšwa le nako ye e swanetšego ya diiri tša mošomo le matšatši a maikhutšo ao a lefelwago ka mehla ge a le boikhutšong.
Temana 25
Mang le mang o na le tokelo ya maemo a bophelo a swanetšego bophelo le boiketlo bja gagwe gammogo le lapa la gagwe. Maemo a a bophelo a akaretša dijo, diaparo, kago ya dintlo le tlhokomelo ya kalafo le ditirelo tše dingwe tše bohlokwa tša setšhaba, tokelo ya tšhireletšo maleba le tlhokego ya mošomo, bolwetši, bofokodi, bohlologadi, botšofadi goba ditšhitišo tše dingwe tša bophelo tše di sa laolegego.
Botswadi le bongwana di swanetše go fiwa tlhokomelo ya moswananoši le thušo. Bana ka moka bao ba belegwago e ka ba ka lenyalong goba ka ntle ga lenyalo ba swanetše go amogela tšhireletšo ya setšhaba ya go swana.
Temana 26
Mang le mang o na le tokelo ya thuto. Thuto e tla ba e sa lefelwe mefatong ya ka fase le ya go thoma. Thuto ya mathomo e tla ba ya kgapeletšo. Thuto ya thekniki le thuto ya profešene di tla hwetšwa gabonolo ka kakaretšo. Thuto ya godimo le yona e tla hwetšwa ke bohle go ya ka bokgoni bja bona.
Thuto e tla lebantšhwa kgodišong ye e tletšego ya botho le tiišong ya tlhompho ya ditokelo tša botho le motheo wa ditokologo. E tla tšweletša kwešišo, kgotlelelo le segwera gare ga ditšhaba, dihlopha tša morafe goba tša bodumedi gomme e tla thuša go tšweletša gape le ditiro tša Ditšhaba Kopano mo phegelelong ya go lota khutšo.
Batswadi ba na le tokelo ya pele ya go kgetha mohuta wa thuto ye e tla rutwago bana ba bona.
Temana 27
Mang le mang o na le tokelo ya go tšea karolo meetlong ya setšhaba, go ipshina ka bokgabo, le go abelana ka tšwelopele ya thutamahlale le dithutišo tša yona.
Mang le mang o na le tokelo ya tšhireletšo ya setho le phišegelo ya didirišwa tše di tšwago thutamahlaleng, dingwalong goba dipoelong tša bokgabo tšeo a lego mongwadi wa tšona.
Temana 28
Mang le mang o lokelwa ke bophelo bjo bo lokilego setšhabeng le lefaseng ka bophara moo ditokelo le ditokologo tše di theilwego Boikanong bjo di kgonago go tšweletšwa.
Temana 29
Mang le mang o na le ditshwanelo tšeo a di phethago setšhabeng fao go lego bonolo go tšweletša le go godiša ka botlalo botho bja gagwe.
Mo tšweletšong ya ditokelo tša gagwe le ditokologo, mang le mang ga a swanela go tshela mellwane ye e beilwego fela ke molao ka mabaka a go boloka kwešišo le tlhompho ya ditokelo le ditokologo tša ba bangwe le go amogela dinyakego tše lokilego tša setho. Ga di a swanela gape go tshela molao wa botho, polokego ya setšhaba le maemo a bophelo ka kakaretšo mmušong wa setšhaba wa demokrasi.
Ditokelo tše le ditokologo ga di a swanela go ka šomišwa thulanong le mehola le maikemišetšo a Ditšhaba Kopano.
Temana 30
Ga go selo mo Boikanong bjo se se ka kwešišwago bjalo ka seo se lebanego le mmušo ofe kapa ofe, sehlopha goba motho go dira mošomo ofe goba ofe wo o lebišitšwego pšhatlaganyong ya ditokelo le ditokologo tše di beilwego mokhwi.


text:
Na Modimo o tla Ntshwarela?
Seo Beibele e se bolelago
Ee, Modimo o tla go swarela ge e ba o gata megato e swanetšego. Beibele e re Modimo o “ikemišeditše go lebalela” e bile o “lebalela kudu.” (Nehemia 9:
Lega go le bjalo, go swarela ga Modimo ga se seka sa gore o a fokola. Ga a ke a fetola melao ya gagwe e lokilego. Ka baka leo, dibe tše dingwe ga a di swarele.—Joshua 24:19, 20.
Seo o ka se dirago gore Modimo a go swarele
Lebelela sebe sa gago e le go roba melao ya Modimo. Lege ba bangwe ba ka kwešwa bohloko ke seo o se dirilego, sa pele o swanetše go gopola gore ge e le gabotse o senyeditše Modimo.
—Psalme 51:1, 4; Ditiro 24:16
Ipolele dibe go Modimo ka thapelo.
—Psalme 32:5; 1 Johane 1:9.
O swanetše go nyamišwa ke sebe sa gago. Ka gobane “go nyama ka tsela ya Modimo” go lebiša boitsholong, goba go dira gore o sokologe. (2 Bakorinthe 7:
10) Go akaretša go itsholela dilo tšeo di dirilego gore o dire sebe. —Mateo 5: 27, 28.
Tlogela mokgwa wa gago, ke gore, o “sokologe.” (Ditiro 3:
19) Se se ra gore o swanetše go phema go dira sebe se se swanago gantši, goba o tla swanelwa ke fetoša monagano wa gago le tsela yeo o dirago dilo ka yona. —Baefeso 4:23, 24.
Tšea megato ya go lokiša tshenyo yeo o e bakilego. (Mateo 5:
23, 24; 2 Bakorinthe 7: 11) Kgopela batho bao o ba kwešitšego bohloko tshwarelo ke moka o dire sohle seo o ka se kgonago go lokiša boemo.—Luka 19: 7- 10.
Rapela Modimo gore a go swarele motheong wa topollo ya Jesu. (Baefeso 1:7) O swanetše go swarela bao ba go senyeditšego e le gore thapelo ya gago le yona e arabje.—Mateo 6:14, 15
Ge e ba sebe sa gago e le se segolo, boledišana le motho yo a swanelegago gore a go thuše ka mangwalo a Beibele le go go rapelela.
—Jakobo 5: 14- 16.
Pono e fošagetšego mabapi le go swarelwa ke Modimo
“Ke sentše kudu gore nka swarelwa.”
Ge e ba re latela ditaelo tšeo re filwego tšona ka Biebeleng, Modimo o tla re swarela ka gobane tsela yeo a swarelago ka yona ke e kgolo kudu e bile e feta dibe tša rena. O kgona go swarela dibe tše dikgolo le tšeo di dirilwego gantši.
Ka mohlala, Kgoši Dafida wa Isiraele o ile a swarelwa sebe sa bootswa le go bolaya. (2 Samuele 12:
“Ge e ba nka ipolela go moruti, dibe tša ka di tla phumolwa.”
Ga go na motho yoo a nago le matla a go lebalela dibe tša motho yo mongwe tšeo a di diretšego Modimo. Le ge go ipolela go motho yo mongwe go dira gore o ikwe o le kaone, ke Modimo feela yoo a ka swarelago dibe.
Ge e ba go le bjalo, Jesu o be a reng ge a be a botša baapostola ba gagwe gore: “Ge e ba le lebalela batho dibe, ba lebaletšwe tšona; ge e ba le sa ba lebalele, ga ba di lebalelwe”? (Johane 20:23) O be a hlalosa matla a moswananoši ao a bego a tla a nea baapostola ge ba be ba hwetša moya o mokgethwa.
Go etša ge a holofeditše, baapostola ba ile ba hwetša mpho yeo ge moya o mokgethwa o be o tšhollelwa go bona ka 33 C.E. (Ditiro 2:
Mpho yeo ya mohlolo ya moya o mokgethwa go swana le ya go fodiša le go bolela ka maleme, e ile ya fela ka morago ga lehu la baapostola.—1 Bakorinthe 13:
Ithute ka mo go oketšegilego
Thapelo
—Seo e ka go Direlago Sona
O ka letela’ng ge e ba o itlwaetša go rapela ka mehla?
O ka Batamela Kgauswi le Modimo Bjang?
Tseba ge e ba Modimo a theetša dithapelo ka moka, re swanetše go rapela bjang, le gona ke eng seo re ka se dirago go batamela kgauswi le Modimo.


text:
Sefoka sa Afrika Borwa
Mateng
Peakanyo le seo se emelwago ke Sefoka se seswa[lokiša | edit source]
Sefoka se bopša ke dikarolwana tše di latelanago tšeo di rulagantšwego go ya ka sediko sa sebopego sa lee seo se beilwego godimo ga tše dingwe.
Moeno - !ke : /xarra //ke, wo o ngwadilwego ka leleme la Khoisan la setšhaba sa /Xam, gomme wona o ra go re: batho ba ba fapanego ba kopane. Moeno o lebišitšwe go maitekelo a motho yo mongwe le yo mongwe a go kopanya dikgopolo le tiro. Ge re lebeletše setšhaba ka moka, moeno o bolela gore re swanetše go kopana le go ba le ponelopele e tee le boikgantšho bjalo ka setšhaba - Kopano ka gare Phapano.
Manaka a Tlou - a emetše bohlale, maatla, maitshwaro le go hloka magomo.
Makala a korong - ka gare ga sediko sa sebopego sa lee seo se bopšago ke manaka a tlou - a emetše go kgona go belega, kgolo le tlhabollo ya bokgoni, phepo ya batho le karolo ya temo ya mabu.
Kotse - sebopego sa kotse ya gauta se nyakile go ba sa nkgokolo. Se na le dikarolo tše pedi: boitsebišo le go iphemela ga semoya.
Dibopego tša batho - di tšwa go dibopego tša lebje la Linton, leo e lego mohlala wo o tsebjago lefaseng ka bophara wa bokgabo bja Afrika Borwa, leo ka nako ye le lego go Musiamo wa Afrika Borwa go la Kapa. Batho ba maKhoisan bao e lego bona bao ba phetšego pele, Afrika Borwa, ba re fa bohlatse bja botho le bohwa bja rena bjalo ka batho ba Afrika Borwa. Diswantšho di bontšhwa o ka re go a dumedišanwa, gomme se se bontšha kopano. Se gape se emela le mathomo a tlhabollo ya motho gore a be le ponelopele ya go ba moagi le gore re batho ka moka ga rena.
Lerumo le molamo - ke maswao a boitšhireletšo le taolo - gape di emela le maoto a maatla a tlhame. Lerumo le molamo di robaditšwe, gomme se se bontšha khutšo.
Protea - ke sešupo sa bobotse bja naga ya gešo le kgolo ya bokgoni bja rena bjalo ka setšhaba ka go latela Tsošološo ya Afrika - gape e bontšha kgolo yeo e feletšego ya tšeo di tšwago mabung gomme di nošetšwa go tšwa godimo.
Tlhame - bjale ka ge e bontšhwa e fofa - se se bontšha ditlamorago tša kgolo le lebelo. Ke nonyana ye maatla yeo maoto a yona a bontšhwago bjalo ka lerumo le molamo - e tloga e bontšha gabotse gore tlhame e ikemišeditše go sepela e nyakana le dinoga gomme se se bontšha go itšhireletša kgahlanong le manaba. Ke morongwa go tšwa godimo gomme o tliša ditšhegofatšo lefaseng, gomme se se bontšha gore ke kemedi ya bogolo bja semoya. Maphego a yona ao a bulegilego a bontšha gore setšhaba sa gešo se a hlatloga, mola gape e re fa le tšhireletšo.
Letšatši le le hlabago - le emela go kganya le bobotse. Le bontšha tshepo ya tswaloleswa, go kgona go nagana, tsebo, kahlolo ye botse le go nyaka go tšwelela. Ke kemedi ya fao bophelo bo tšwago gona, ya seetša le go felela ga motho.
Sebopego seo se feletšego sa Sefoka, se bontšha sediko sa sebopego sa lee sa ka tlase se kopanywa le sa ka godimo gomme se se bontšha go hloka magomo. Tsela ye e kopanyago karolo ya ka tlase ya sekorolo, ka go latela tsela ya manaka a tlou, le mothalo wo letšatši le tšwelelago ka godimo ga wona, di dira sebopego sa lee seo tlhame e tšwelelago go sona. Se se emela tswaloleswa ya setšhaba sa rena sa bagale.
Mošomo wa Sefoka[lokiša | edit source]
Ke leswao la maemo a godimo la Mmušo. Le tšwelela go dipampiri tša mmušo ka moka go swana le: dipasporoto, ditifikeiti tša matswalo, lenyalo, lehu le sekolo. Sefoka se seswa se tšea legato la seo se bego se le gona Afrika Borwa go tloga ka la 17 Setemere 1910. Phethošo e lebišitšwe go go bontšha diphetogo tša temokrasi ka Afrika Borwa le lerato la naga le leswa.
Mošomo wa go rulaganya[lokiša | edit source]
Kgoro ya Bakgabo, Setšo, Saense le Theknolotši e ile ya dira kgopelo ya dikgopolo setšhabeng mabapi le Sefoka se seswa, mo ngwageng wo o fetilego. Ka go latela ditshwayatshwayo go tšwa go setšhaba gammogo le kabinete go ile gwa ngwalwa taelo. Ba Ditirelo tša Mmušo tša Dikgokagano le Tshedimošo (GCIS) ba ile ba bonana le Design South Africa - e lego mokgahlo wo o emelago tiro ya barulaganyi gore o fe taelo go barulaganyi ba maemo a godimo ba lesome ka gare ga naga. Go ile gwa kgethwa barulaganyi ba bararo gomme thulaganyo ya Mna Iaan Bekker e ile ya amogelwa ke Kabinete gore e be yona ya Sefoka. Mna Bekker ke molaodi wa khampani yeo e bitšwago FCB Group gomme yena o šetše a rulagantše maswao a mantšhi a mekgahlo ya poraebete le ya setšhaba.
Sefoka se seswa se hlohleletša kgopolo ya Batho Pele[lokiša | edit source]
Batho Pele ke mmolelo wa Sesotho boithaopo bja mmušo gore bo tla direla batho ka moka ba Afrika Borwa. Metheo ya Batho Pele ke yona yeo Sefoka se seswa se theilwego go yona. Ka la 1 Oktoboro 1997, bodiredi bja mmušo bo ile bja thoma ka lesolo la Batho Pele leo le bego le lebišitšwe go kaonafatšo ya kabelo ya ditirelo go batho.
Batho Pele ke go ithaopa go ditšo le tšhomelo ya: Go rerišana ka mehla ka ga khwaliti ya ditirelo tšeo di fiwago
Go bea seemo sa tirelo mabapi le boleng bja ditirelo tše di fiwago
Go dira gore batho ba kgone go fihlela ditirelo gagolo bao peleng ba bego ba phaetšwe thoko
Go netefatša tlhompho ka go latela seemo seo se beilwego mabapi le go swara badiriši ba ditirelo
Go fa tshedimošo ye kaone mabapi le ditirelo gore badiriši ba be le tshedimošo ya maleba
Go hlohleletša go šomela pepeneneng mabapi le gore ditirelo tše diswa di fiwa bjang
Go phošolla go palelwa le diphošo gore mathata a rarollwe ka tsela ya maleba.
Go dira gore tirelo e lekane le tšhelete gore badiriši ba bone gore motšhelo wa bona o šomišwa ka tsela ya maleba.
Re swanetše go šoma mmogo gore re netefatše gore bjalo ka mmušo le batho, re dira gore metheo ya Batho Pele e kgonagale go setšhaba seo se šomelago bophelo bjo bokaone.
Compiled by: Government Communication and Information System (GCIS), April 2000


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Finland
Puutarhatie 60
FI-01300 VANTAA
FINLAND
+358 9-825-885
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee le seripa
Mešomo yeo e dirwago
Lekala la Finland le hlokometše mošomo wa Dihlatse tša Jehofa tše ka bago 29 000 kua Estonia, Finland, Latvia le Lithuania. Le hlokometše go fetolelwa ga dipuku le dipukwana tša Beibele ka maleme a tshela a bolelwago le a mane a polelo ya diatla.


text:
Na re Swanetše go Bea Modimo Molato Bakeng sa go Tlaišega ga Rena?
Karabo ya Beibele
Beibele e araba ka aowa yeo e kwagalago! Tlaišego e be e se karolo ya morero wa Jehofa Modimo bakeng sa batho. Lega go le bjalo, banyalani ba pele ba ile ba rabela kgahlanong le bogoši bja Modimo, ba kgetha go ipeela ditekanyetšo tša bona tša se se lokilego le se se fošagetšego. Ba ile ba furalela Modimo gomme ba lebeletšana le ditlamorago tša seo.
Lehono re kwa ditlamorago tša kgetho ya bona e fošagetšego. Eupša Modimo ga se mothomi wa tlaišego ya batho ka tsela le ge e le efe.
Beibele e re: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Tlaišego e ka wela motho le ge e le ofe—gaešita le batho bao Modimo a ba ratago.
Ithute ka mo go oketšegilego
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Seo Modimo a go Diretšego Sona
Molao wa motheo wa Modimo wa gore “bophelo bo lefše ka bophelo” o thuša go hlalosa lebaka leo ka lona Modimo a ilego a “gafa Morwa wa gagwe yo a tswetšwego a nnoši.”


text:
Kamoo Motho yo a Kgaotšwego a Swanetšego go Swarwa ka Gona
Kamoo Motho yo a Kgaotšwego a Swanetšego go Swarwa ka Gona
Re swanetše go swara bjang motho yo a kgaotšwego? Beibele e re: “Le lese go gwerana le motho yo a bitšwago ngwanabo rena yo e lego seotswa goba motho wa megabaru goba morapedi wa medimo ya diswantšho goba wa maroga goba letagwa goba mohlakodi, le go ja le se ke la ja le motho yo bjalo.” (1 Bakorinthe 5:11) Mabapi le motho yo mongwe le yo mongwe yoo ‘a sa dulego thutong ya Kriste,’ re bala gore: “Le se ke la mo amogela magaeng a lena goba la mo dumediša. Gobane yo a mo dumedišago o na le kabelo medirong ya gagwe e kgopo.” (2 Johane 9-11) Ga re gwerane le batho bao ba kgaotšwego goba ra bolela le bona ka dilo tša moya. Morokami wa March 1, 1982, go letlakala 12, o re: “Go re fela ‘Dumela’ go motho yo mongwe e ka ba mogato wa mathomo o gogelago poledišanong gaešita le segwereng. Na re ka rata go tšea mogato wo wa mathomo le motho e a kgaotšwego?”
Na ruri go a nyakega go phema ka mo go feletšego go kopana le motho yo a kgaotšwego? Ee, ka baka la mabaka a mmalwa. La pele, ke taba ya go botegela Modimo le Lentšu la gagwe. Re kwa Jehofa e sego feela ge go le bonolo go dira bjalo eupša gape ge go le thata. Go rata Modimo go re tutueletša gore re kwe ditaelo tša gagwe ka moka, re lemoga gore o na le toka e bile ke yo lerato le gore melao ya gagwe ke e holago kudu. (Jesaya 48:17; 1 Johane 5:3) La bobedi, go kgaotša go kopana le modiri wa bobe yo a sa itsholego go šireletša rena le phuthego ka moka gore re se šilafatšwe moyeng le boitshwarong gotee le go kgomarela botumo bjo bobotse bja phuthego. (1 Bakorinthe 5:6, 7) La boraro, go swarelela ga rena ka go tia melaong ya motheo ya Beibele go ka hola le motho yo a kgaotšwego. Ka go thekga phetho yeo e dirilwego ke komiti ya boahlodi, re ka kgoma pelo ya modiri wa bobe yoo go fihla ga bjale a paletšwego ke go arabela maitekong a bagolo a go mo thuša. Go lahlegelwa ke segwera se sebotse le bao a ba ratago go ka mo thuša go “hlaphogelwa,” go bona bogolo bja sebe sa gagwe le go gata megato ya go boela go Jehofa.
Go thwe’ng ge e ba wa leloko a kgaotšwe? Boemong bjo bjalo, tswalano ya kgauswi le ditho tša lapa e ka tšweletša teko ya kgonthe ya potego. Re swanetše go swara bjang wa leloko yo a kgaotšwego? Mo re ka se ahlaahle boemo bjo bongwe le bjo bongwe bjoo bo ka rotogago, eupša anke re bolele ka a mabedi a ona ao a tlwaelegilego.
Mabakeng a mangwe, setho se kgaotšwego sa leloko se ka ba se dula ngwakong o tee le lapa le itšego, ka go re’alo sa ba karolo ya lapa leo. Ka ge go kgaolwa ga sona go sa fediše ditswalano tša leloko, se ka ba le karolo ditirišanong le medirong e tlwaelegilego ya letšatši le letšatši ya lapa. Lega go le bjalo, ka tsela ya gagwe ya bophelo, motho yoo o kgethile go kgaola tlemo ya moya magareng ga gagwe le ba leloko la gabo bao ba dumelago. Ka gona, ditho tše botegago tša leloko di ka se sa hlwa di kopanela le yena medirong e akaretšago borapedi bja Modimo. Ka mohlala, ge e ba motho yo a kgaotšwego a le gona, a ka se tšee karolo ge lapa leo le kopana go ithuta Beibele. Lega go le bjalo, ge e ba motho yo a kgaotšwego e le ngwana, batswadi ba sa dutše ba ikarabela go mo ruta le go mo laya. Ka gona, batswadi ba lerato ba ka rulaganya gore ba sware thuto ya Beibele le ngwana yoo. *
Maemong a mangwe, wa leloko yo a kgaotšwego a ka ba a sa dule ka lapeng. Gaešita le ge go ka nyakega gore ka dinako tše dingwe le kopane ka boripana ka sewelo e le gore go hlokomelwe ditaba tša lapa tša bohlokwa, go kopana mo go bjalo go swanetše go lekanyetšwa. Ditho tše botegago tša lapa la Bokriste ga di nyake sehlare sa ntšhirela e le gore di kopane le wa leloko yo a kgaotšwego yo a sa dulego ka lapeng. Go e na le moo, go botegela Jehofa le mokgatlo wa gagwe go ba tutueletša go kgomarela thulaganyo ya Mangwalo ya go kgaola. Tsela ya bona ya potego e ka hola modiri wa bobe gomme e ka mo thuša gore a holwe ke tayo yeo a e hweditšego. *
^ par. 1 Melao ya motheo ya Beibele tabeng ye e šoma ka tsela e swanago le go bao ba ikarotšego phuthegong.
^ par. 2 Go hwetša tsebišo e oketšegilego ka ngwana yo a kgaotšwego yo a dulago ka lapeng, bona Morokami wa October 1, 2001, matlakala 16-17, le Morokami wa November 15, 1988, letlakala 20.
^ par. 3 Bakeng sa tsebišo e oketšegilego ya kamoo wa leloko yo a kgaotšwego a ka swarwago ka gona, bona keletšo ya Mangwalo yeo e ahlaahlilwego go Morokami wa April 15, 1988, matlakala 26-31, le Morokami wa March 1, 1982, matlakala 14-19 (wa Seisemane wa September 15, 1981, matlakala 26-31).
Ithute ka mo go oketšegilego
Ke ka Baka La’ng ba Bangwe ba Kgaolwa?
Tayo ya Modimo e lerato e hola bjang modiradibe yo a itsholago?


text:
O Lebelela Beibele Bjang?
Na o ka re ke . . .
puku ya bohlale bja motho?
puku ya dinonwane le mabarebare?
Lentšu la Modimo?
SEO BEIBELE E SE BOLELAGO
“Lengwalo ka moka le buduletšwe ke Modimo.”—2 Timotheo 3:16, Phetolelo ya Lefase le Lefsa.
KAMOO SEO SE KA GO HOLAGO KA GONA
O ka hwetša dikarabo tše di kgotsofatšago tša dipotšišo tše bohlokwa kudu bophelong.—Diema 2:1-5.
O ka hwetša tlhahlo e holago ya bophelo bja letšatši le letšatši.—Psalme 119:105.
O ka ba le kholofelo ya kgonthe ka bokamoso.—Baroma 15:4.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
E dumelelana ka tsela e makatšago. Beibele e ngwadilwe ke batho ba e ka bago ba 40 nywageng e 1 600. Bontši bja bona ga se ba ka ba tsebana. Lega go le bjalo, puku ye ka moka e a dumelelana, e na le sehlogo se tee!
Histori ya yona e a botega. Gantši boradihistori ba lefase ga ba rate go utolla mafokodi a batho ba gabo bona. Eupša bangwadi ba Beibele ba ngwadile ka go lebanya diphošo tšeo di dirilwego ke bona beng le tšeo di dirilwego ke ditšhaba tša gabo bona.—2 Dikoronika 36:15, 16; Psalme 51:1-4.
Boporofeta bja yona bo dula bo phethagala. Beibele e boletše ka go fedišwa ga motse wa bogologolo wa Babilona nywageng e ka bago e 200 e sa le pele. (Jesaya 13:17-22) E boletše tsela yeo Babilona e bego e tla fenywa ka yona ya ba ya bolela le leina la motho yo a bego a tla e fenya!—Jesaya 45:1-3.
Diporofeto tše dintši tša Beibele di phethagetše gaešita le ditabeng tše dinyenyane kudu. Na re ka se letele gore go be bjalo ka Lentšu la Modimo?—2 Petro 1:21.
SEO O KA NAGANIŠIŠAGO KA SONA
Lentšu la Modimo le ka kaonefatša bjang bophelo bja gago?
Beibele e araba potšišo ye go JESAYA 48:17, 18 le 2 TIMOTHEO 3:16, 17.
Ithute ka mo go oketšegilego
Na ruri Ditaba tše Dibotse di tšwa go Modimo?
Re ka tseba bjang ge e ba molaetša wa Beibele e le therešo?


text:
Na Bakriste ba Swanetše go Boloka Sabatha?
Karabo ya Beibele
Bakriste ga ba hloke go boloka sabatha ya beke le beke. Bakriste ba ka tlase ga “molao wa Kriste,” woo o sa akaretšego go boloka Sabatha. (Bagalatia 6:2; Bakolose 2:16, 17) Ke ka baka la’ng re ka kgodišega ka se? Sa pele, ela hloko moo Sabatha e thomilego gona.
Sabatha ke eng?
Lentšu “sabatha” le tšwa lentšung la Seheberu leo le bolelago “go khutša; go kgaotša.” Taba ya sabatha e tšwelela la mathomo ka Beibeleng melaong yeo e bego e filwe setšhaba sa Isiraele ya bogologolo. (Ekisodo 16:23) Ka mohlala, molao wa bone wa Melao e Lesome o re: “Ge o gopola gore o swanetše go swara sabatha e le letšatši le lekgethwa, o šome gomme o dire mediro ya gago ka moka ka matšatši a tshelelago. Eupša letšatši la bošupa ke sabatha ya Jehofa Modimo wa gago. O se ke wa swara modiro le ge e le ofe.” (Ekisodo 20:8-10) Letšatši la Sabatha le be le thoma ka Labohlano ge letšatši le diketše go fihla ka Mokibelo ge letšatši le diketše. Nakong yeo, Baisiraele ba be ba ka se tšwe moo ba dulago, go gotša mollo, go rwalela dikgong goba go rwala morwalo. (Ekisodo 16:29; 35:3; Numeri 15:32-36; Jeremia 17:21) Go se boloke Sabatha e be e le molato o mogolo.—Ekisodo 31:15.
Matšatši a mangwe khalentareng ya Sejuda, go akaretša ngwaga wa bo-7 le wa bo-50, e be e bitšwa disabatha. Ka mengwaga ya Sabatha, naga e be e sa lengwe le Baisiraele ba be ba sa gapeletšwe go lefa melato ya bona.—Lefitiko 16:29-31; 23:6, 7, 32; 25:4, 11-14; Doiteronomio 15:1-3.
Ke ka baka la’ng molao wa Sabatha o sa šome go Bakriste?
Molao wa Sabatha o be o šoma feela bathong bao ba bego ba latela Molao ka moka woo Modimo a bego a ba neile ka Moshe. (Doiteronomio 5:2, 3; Hesekiele 20:10-12) Modimo ga se a ka a laela batho ba bangwe go khutša ka Sabatha. Go oketša moo, Bajuda le bona ba be ba “lokolotšwe Molaong” wa Moshe, gotee le Melao e Lesome, ka sehlabelo sa Jesu Kriste. (Baroma 7:6, 7; 10:4; Bagalatia 3:24, 25; Baefeso 2:15) Go e na le go kgomarela Molao wa Moshe, Bakriste ba latela molao o mogologolo wa lerato.—Baroma 13:9, 10; Baheberu 8:13.
Dipono tše di fošagetšego ka Sabatha
Pono e Fošagetšego: Modimo o thomile Sabatha ge a be a khutša ka letšatši la bošupa.
Therešo: Beibele e re: “Me ‘tšatši la xo šupa Modimo ó le šexofaditše a le dira le lekxêthwa, ka xobane ka lôna ó khutšitše à feditše modirô wa xaxwe ka moka wa thlôlô wo a o dirilexo.” (Genesi 2:3, Beibele ya Sepedi) Temana ye ga e bolele ka molao woo Modimo a bego a o neile batho, eupša e re botša seo Modimo a se dirilego ka letšatši la bošupa la tlholo. Beibele ga e bolele ka motho le ge e le ofe yoo a kilego a boloka Sabatha ya go khutša pele ga mehla ya Moshe.
Pono e Fošagetšego: Baisiraele ba be ba dutše ba le ka tlase ga molao wa Sabatha le pele ba amogela Molao wa Moshe.
Therešo: Moshe o boditše Baisiraele gore: “Jehofa Modimo wa rena o dirile kgwerano le rena kua Horebe,” lefelo leo le lego tikologong ya Thaba ya Sinai. Kgwerano ye e be e akaretša molao wa Sabatha. (Doiteronomio 5:15) Tsela yeo Baisiraele ba bego ba dira Sabatha ka yona e be e bontšha gore ke selo se sefsa go bona. Ge e ba Baisiraele ba be ba dutše ba le ka tlase ga molao wa Sabatha ge ba be ba sa le Egipita, Sabatha e be e tla ba gopotša bjang ka go phološwa ga bona Egipita go etša ge Modimo a itše e tla ba gopotša? (Doiteronomio 5:15) Ke ka baka la’ng ba ile ba botšwa gore ba se tope manna ka letšatši la bošupa? (Ekisodo 16:25-30) Le gona ke ka baka la’ng ba be ba sa tsebe gore ba swaragane bjang le molato wa pele wa motho yoo a ilego a tshela molao wa Sabatha?—Numeri 15:32-36.
Pono e Fošagetšego: Sabatha ke kgwerano e sa felego ka gona go sa letetšwe gore e bolokwe.
Therešo: Dibeibele tše dingwe ga di bolele ka Sabatha e le “kxwêranô e sa felexo.” (Ekisodo 31:16, Beibele ya Sepedi) Lega go le bjalo, lentšu la Seheberu leo le fetoletšwego e le “felego” le ka bolela gape gore “go ya go ile.” Ka mohlala, Beibele e diriša mantšu a swanago ge e hlalosa boperisita bja Baisiraele, bjo Modimo a bo fedišitšego mo e ka bago mengwaga e 2 000 e fetilego.—Ekisodo 40:15; Baheberu 7:11, 12.
Pono e Fošagetšego: Bakriste ba swanetše go boloka Sabatha, go etša ge Jesu a ile a e boloka.
Therešo: Jesu o bolokile Sabatha ka baka la gore e be e le Mojuda, o be a tlangwa ke Molao wa Moshe go tloga ge a belegwa. (Bagalatia 4:4) Ka morago ga lehu la Jesu, kgwerano ye ya Molao—go akaretša le Sabatha—e ile ya se sa šoma.—Bakolose 2:13, 14.
Pono e Fošagetšego: Moapostola Paulo o ile a boloka Sabatha ka ge e be e le Mokriste.
Therešo: Paulo o ile a tsena ka sinagogeng ka Sabatha, eupša o be a sa ye go keteka Sabatha le Bajuda. (Ditiro 13:14; 17:1-3; 18:4) Go ena le moo, a latela motlwae wa nakong yeo, o ile a bolela ditaba tše dibotse disinagogeng, go etša ge seboledi sa moeng se ka laletšwa go tlo nea polelo bathong bao ba bokanego bakeng sa borapedi. (Ditiro 13:15, 32) Paulo o be a bolela ka molaetša wa Mmušo “letšatši le lengwe le le lengwe,” e sego feela ka Sabatha.—Ditiro 17:17.
Pono e Fošagetšego: Sabatha ya Bakriste e ka Sontaga.
Therešo: Ga gona moo Beibele e neago taelo ya gore Bakriste ba swanetše go beela Sontaga ka thoko, e lego letšatši la pele la beke bakeng sa go Khutša goba borapedi. Go Bakriste ba pele, Sontaga e be e swana le matšatši a mangwe ka moka. The International Standard Bible Encyclopedia e re: “Sontaga se thomile go tšewa e le letšatši la Sabatha go thoma lekgolong la bone la nywaga, nakong ya ge [mmušiši wa Moroma wa moheitene] Constantine a ntšha taelo ya gore mešomo e mengwe ga se ya swanelwa go dirwa ka Sontaga.” *
Ka gona go thweng ka ditemana tšeo di bontšhago e ka Sontaga ke letšatši leo le kgethegilego? Beibele e re moapostola Paulo o ile a ja le badumedi gotee le yena “letšatšing la pele la beke,” e lego Sontaga, ka gona se se a kwagala, ka ge Paulo a be a sepela letšatšing le le latelago. (Ditiro 20:7) Ka mo go swanago, diphuthego tše dingwe di be di boditšwe go beela meneelo ka thoko “letšatšing la pele la beke e nngwe le e nngwe,” e lego Sontaga, bakeng sa mošomo wa tlhakodišo, eupša se e be e le tšhišinyo ya kamoo ba ka dirišago tšhelete gabotse. Meneelo e be e bewa magaeng, e sego lefelong la diboka.—1 Bakorinthe 16:1, 2.
Pono e Fošagetšego: Go fošagetše go beela letšatši le tee ka thoko bekeng e nngwe le e nngwe bakeng sa go khutša le borapedi.
Therešo: Beibele e tlogelela Mokriste yo mongwe le yo mongwe go itirela phetho tabeng ye.—Baroma 14:5.
^ ser. 21 Bona gape le New Catholic Encyclopedia, Second Edition, Bolumo 13, letlakala 608.
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
Na Molao Woo Modimo a Bego a o Neile Baisiraele o be o Bontšha Toka?
Melao ya motheo e mene ya bohlokwa yeo e bego e hlahla baahlodi kua Isiraele.
Na Dihlatse tša Jehofa ke Bakriste?
Hle ithute kamoo re fapanego ka gona le dikereke tšeo di ipitšago tša Bokriste.


text:
Lenaneo la JW Library
Lenaneo la JW Library ke lenaneo la semmušo leo le tšweleditšwego ke Dihlatse tša Jehofa. Le na le Dibeibele tše fapafapanego, gotee le dipuku le diporoutšha bakeng sa go ithuta Beibele.
Dibeibele Tšeo di Lego Gona
Kgetha Phetolelo ya Beibele go tše tshela tšeo di lego mo.
Bapiša Dibeibele ka moka tšeo di lego gona ka go kgotla temana.
Bona dintlha tše dingwe tšeo di tswalanago le seo o se balago ka go kgotla naletšana goba tlhaka ya tšhupetšo.
Go ya Dipukung le Dipukwaneng
Kgwathela ka go le letshadi goba le letona go hwetša dipuku goba dipukwana tšeo di lego gona.
Bea mmala wa go swaya temaneng e nngwe le e nngwe goba kgaolong bakeng sa go tšwetša mmalo wa gago pele.
Diriša karolwana e rego tšeo di sa tšwago go dirišwa bakeng sa go hwetša kapejana selo seo o bego o se bala.
Nyaka mantšu pukung goba pukwaneng yeo o e balago o diriša konotswana ya nyaka.


text:
Kgaolo 43: Joshua e ba Moetapele
MOSHE o be a nyaka go tsena nageng ya Kanana le Baisiraele. Ka gona o ile a kgopela Jehofa a re: ‘Ntumelele ke tshele Noka ya Jorodane gomme ke yo bona naga e botse.’ Eupša Jehofa a re: ‘Homola! O se sa hlwa o bolela le nna gape ka taba ye!’ Na o a tseba gore ke ka baka la’ng Jehofa a ile a bolela bjalo?
Ke ka baka la seo se ilego sa direga nakong ya ge Moshe a be a itia leswika. Gopola gore yena le Arone ba ile ba se ke ba godiša Jehofa. Ga se ba ka ba botša setšhaba gore ke Jehofa a bego a ntšhitše meetse leswikeng. Ka baka leo, Jehofa o ile a re a ka se ba dumelele go tsena nageng ya Kanana.
Bjale dikgwedi tše sego kae ka morago ga ge Arone a hwile, Jehofa o ile a re go Moshe: ‘Tšea Joshua gomme o mo emiše pele ga moperisita Eleasara le pele ga setšhaba. Ke moka gona moo pele ga bona ka moka, o botše setšhaba ka moka gore Joshua ke moetapele yo mofsa.’ Moshe o ile a dira seo Jehofa a se boletšego, go etša ge o ka bona mo seswantšhong.
Ke moka Jehofa a re go Joshua: ‘Tia matla gomme o se ke wa boifa. O tla etelela Baisiraele pele go tsena nageng ya Kanana yeo ke ba holofeditšego yona, e bile ke tla ba le wena.’
Ka morago Jehofa o ile a botša Moshe gore a rotogele godimo ga Thaba ya Nebo yeo e lego nageng ya Moaba. Gona moo, Moshe o ile a kgona go lebelela ka mošola wa Noka ya Jorodane gomme a bona naga e botse ya Kanana. Jehofa a re go yena: ‘Ye ke naga yeo ke holofeditšego go e nea bana ba Aborahama, Isaka le Jakobo. Ke go dumeletše go e bona, eupša nka se go dumelele go tsena go yona.’
Moshe o ile a hwela gona moo godimo ga Thaba ya Nebo. O be a na le nywaga e 120. O be a sa na le matla e bile mahlo a gagwe a be a sa bona gabotse. Setšhaba sa nyama kudu gomme sa lla ka gobane Moshe a hwile. Eupša sa thabišwa ke gore Joshua e be e le moetapele wa sona yo mofsa.
Numeri 27:12-23; Doiteronomio 3:23-29; 31:1-8, 14-23; 32:45-52; 34:1-12.
Dipotšišo
- Banna ba babedi bao ba emego le Moshe mo seswantšhong ke bomang?
- Ke’ng seo Jehofa a ilego a se botša Joshua?
- Ke ka baka la’ng Moshe a ile a rotogela godimo ga Thaba ya Nebo, gomme Jehofa o ile a mmotša eng gona moo?
- Moshe o hwile a na le nywaga e mekae?
- Ke ka baka la’ng setšhaba se ile sa nyama, eupša se be se na le lebaka lefe la go thaba?
Dipotšišo tša tlaleletšo
- Bala Numeri 27:12-23.
Ke modiro ofe o mogolo woo Joshua a ilego a o newa ke Jehofa, gomme re bona bjang gore Jehofa o hlokomela batho ba Gagwe lehono? (Num. 27:15-19; Dit. 20:28; Baheb. 13:7)
- Bala Doiteronomio 3:23-29.
Ke ka baka la’ng Jehofa a ile a se dumelele Moshe le Arone go tsena nageng ya kholofetšo, gomme ke thuto efe yeo re ka ithutago yona go se? (Doit. 3:25-27; Num. 20:12, 13)
- Bala Doiteronomio 31:1-8, 14-23.
Mantšu a Moshe a go laelana le Baisiraele a bontšha bjang gore o ile a amogela tayo e tšwago go Jehofa ka boikokobetšo? (Doit. 31:6-8, 23)
- Bala Doiteronomio 32:45-52.
Lentšu la Modimo le swanetše go kgoma bjang maphelo a rena? (Doit. 32:47; Lef. 18:5; Baheb. 4:12)
- Bala Doiteronomio 34:1-12.
Gaešita le ge Moshe a se a ka a bona Jehofa, Doiteronomio 34:10 e bontšha’ng mabapi le tswalano ya gagwe le Jehofa? (Ek. 33:11, 20; Num. 12:8)
Ithute ka mo go oketšegilego
Karata ya Beibele ya Joshua
Joshua le madira a gagwe ba ile ba wiša bjang merako ya Jeriko? Printha karata ye ya Beibele gomme o ithute ka mo go oketšegilego ka motho yo wa ka Beibeleng yo a bego a na le sebete.


text:
Thuto 9
Lapa la Gago e ka ba Leo le Thabilego Bjang?
1. Ke ka baka la eng go nyakega gore batho ba nyalane e le gore lapa e be leo le thabilego?
Ditaba tše dibotse di tšwa go Jehofa, Modimo yo a thabilego, yoo a nyakago gore malapa a thabe. (1 Timotheo 1:11) Ke mothomi wa lenyalo. Lenyalo le le ngwadišitšwego ka molao le a nyakega gore lapa e be leo le thabilego ka gobane le dira gore go be le boemo bjo bo šireletšegilego bja go godišetša bana.
Modimo o lebelela lenyalo bjang? O nyaka gore e be tswalano ya sa ruri ya monna le mosadi. Bakriste ba swanetše go hlompha melao ya naga ya gabo bona ya mabapi le go ngwadiša lenyalo. (Luka 2:1, 4, 5) Jehofa o nyaka gore banna le basadi bao ba nyalanego ba botegelane. (Baheberu 13:4) O hloile tlhalo. (Maleaki 2:16) Eupša o dumelela Bakriste go hlala goba go tsena lenyalong gape ge feela balekane ba bona ba dira bohlotlolo.
2. Monna le mosadi ba swanetše go swarana bjang?
Jehofa o bopile banna le basadi gore ba tlatšane lenyalong. (Genesi 2:18) Ka ge e le hlogo ya lapa, monna o swanetše go etelela pele go hlokomeleng lapa la gagwe ka dilo tše di bonagalago le go le ruteng ka Modimo. O swanetše go bontšha mosadi wa gagwe lerato la boikgafo. Banna le basadi ba swanetše go ratana le go hlomphana. Ka ge banna ka moka gotee le basadi ba se ba phethagala, go ithuta go lebalela ke tsela ya go hwetša lethabo lenyalong.
3. Na o swanetše go tšwa lenyalong leo le sego la thaba?
Ge e ba le ena le mathata lenyalong la lena, le swanetše go katanela go swarana ka lerato. (1 Bakorinthe 13:4, 5) Lentšu la Modimo ga le kgothaletše karogano e le tsela ya go rarolla mathata a tlwaelegilego a lenyalo.
4. Bana, Modimo o le kganyogela eng?
Jehofa o nyaka gore le thabe. O le nea keletšo e di phalago tšohle mabapi le tsela ya go thabela bofsa bja lena. O nyaka gore le holwe ke bohlale le phihlelo tša batswadi ba lena. (Bakolose 3:20) Jehofa gape o nyaka gore le hwetše lethabo la go direla Mmopi wa lena le Morwa wa gagwe.
5. Batswadi, bana ba lena ba ka hwetša bjang lethabo?
Le swanetše go šoma ka thata go nea bana ba lena dijo, bodulo le diaparo. (1 Timotheo 5:8) Eupša e le gore bana ba lena ba hwetše lethabo, gape le swanetše go ba ruta go rata Modimo le go ithuta go yena. (Baefeso 6:4) Mohlala wa lena wa go bontšha go rata Modimo o ka kgoma dipelo tša bana ba lena ka mo go tseneletšego. Ge thuto ya lena e theilwe Lentšung la Modimo, e ka dira gore tsela ya bana ba lena ya go nagana e be e kgahlišago.
Bana ba a holega ge le ba kgothatša le go ba reta. Le gona ba nyaka go phošollwa le go laiwa. Tlwaetšo e bjalo e ba šireletša boitshwarong bjoo bo ka ba amogago lethabo. (Diema 22:15) Lega go le bjalo, tayo le ka mohla ga se ya swanela go ba e thata goba e sehlogo.
Dihlatse tša Jehofa di gatiša dipuku tše mmalwa tšeo ka go lebanya di ngwaletšwego go thuša batswadi le bana. Dipuku tše di theilwe Beibeleng.
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.
Kamoo le ka Rarollago Mathata
Tsela e botse ya go rarolla bothata e ka dira gore lenyalo leo le tiilego le le thabilego le fapane le lenyalo le fokolago le leo le nolago mooko.
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?


text:
BAFSA BA A BOTŠIŠA
Nka Kgaotša Bjang go Dikadika?
Na o lapišitšwe ke go fetša mešomo ya gago ya ka gae goba ya sekolo ka morago ga nako? Ruri o swanetše go kgaotša go diegiša go dira dilo! Sehlogo se se tla go thuša go kgaotša go dikadika, gaešita le ge
Ka morago ga go bala sehlogo se, dira molekwana wa rena wa go dikadika.
Beibele e hlalosa ditlamorago tše di sa kgahlišego tša go dikadika. E re: “
Yo a šeditšego phefo a ka se bjale peu; yo a lebeletšego maru a ka se bune.”—Mmoledi 11:4.
Ela hloko tše dingwe tša dilo tšeo di ka bakago bothata bjo le seo o ka se dirago go kgaotša go dikadika.
Go bonagala eka mošomo wo o thata.
Ge re bolela therešo—mešomo e mengwe e thata moo go bonagalago go le kaone go fo e tlogelela motsotsong wa mafelelo. Ditšhišinyo tše dingwe tše kaone ke tše.
Arola mošomo wa gago ka dikarolo tše dinyenyane. Ngwanenyana yo a bitšwago Melissa o re: “
Le ge ke tseba gore ke šiilwe ke nako, ke leka go dira mošomo wa ka ka diripa.”
Thoma gateetee. “
Thoma gateetee ge o hwetša mošomo woo, goba o ngwale fase lenaneong la dilo tšeo o swanetšego go di dira goba o ngwale fase dikakanyo tše itšego pele o di lebala.”—Vera.
Kgopela thušo. Mohlomongwe batswadi ba gago le barutiši ba gago ba ile ba lebana le mošomo wa go swana le wo. O ka holwa ke phihlelo ya bona. Ba ka go thuša go beakanya dikakanyo tša gago le go dira leano.
Keletšo “
Dira lenaneo. Ke therešo gore seo se nyaka gore o rulaganye le go dira dilo ka lenaneo, eupša seo se a thuša—o kgona go dira dilo ka moka ka nako e swanetšego.”—Abbey..
Ga o ikwe o tutueletšega go o dira.
Gantši mošomo wo o swanetšego go o dira o bolela ka dilo tšeo di go tšwafišago. Ka gona, o ka dira’ng ge e ba mošomo woo o o dirago o sa go kgahle? Leka se se latelago.
Iphe lebaka la go o phetha ka pela. Ka mohlala, nagana gore o tla thaba bjang ka morago ga go o fetša. Ngwanenyana yo a bitšwago Amy o re: “
Ke ikwa ke thabile kudu ge ke feditše selo se itšego ka nako goba ke se feditše pele se nyakega e le gore ke kgone go iketla.”
Ikgopotše ka ditlamorago. Ge o dikadika, o ipakela kgateletšego gomme wa iphokoletša dibaka tša gore o atlege. Beibele e re: “
O tla buna seo o se bjalago.”—Bagalatia 6:7, Good News Translation.
Ipotše gore mošomo o nyakega ka pela. Ngwanenyana yo a bitšwago Alicia o re: “
Go a thuša go nagana eka mošomo o nyakega letšatši goba a mabedi pele ga letšatši la wona la maleba. Ke moka ke kgona go o lekodišiša gomme ka šalelwa ke matšatši a mabedi a oketšegilego.”
Keletšo “
Tše ka moka di laolwa ke monagano wa gago. Ipotše gore o tla phetha seo se nyakegago le gore o ka se dumelele selo se go šitiša. Ge ke ipoditše seo, ke kgona go dira seo ke swanetšego go se dira.”—Alexis..
O šetše o na le mošomo o montši.
Mošemane yo a bitšwago Nathan o re: “
Gantši batho ba re ke a dikadika, eupša seo ga se therešo! Ga ba lemoge kamoo ke nago le mošomo o montši ka gona!” Ge o ikwa kamoo Nathan a ikwago ka gona, leka dikeletšo tše.
Dira mešomo e bonolo pele. Ngwanenyana yo a bitšwago Amber o re: “
Motho yo mongwe o kile a mpotša gore ge e ba mošomo o tšea metsotso e mehlano, o swanetše go o dira di tloga fase. Seo se akaretša dilo tše di swanago le go hlwekiša, go phutha diaparo, go hlatswa dibjana le go founela ba bangwe.”
Rulaganya dilo tšeo o swanetšego go di dira pele. Beibele e re: ‘
Kgonthišetša dilo tše bohlokwa kudu.’ (Bafilipi 1:10) O ka diriša bjang seo bophelong bja gago? Ngwanenyana yo a bitšwago Anna o re: “
Ke dira lelokelelo la mešomo yeo ke nago le yona le gore e swanetše go fela neng. Eupša se bohlokwa kudu, ke ngwala fase gore ke tla thoma le go fetša mošomo woo neng.”
Na seo se kwagala se go šitiša? Nagana gape! Therešo ke gore ge o dira lenaneo, o kgona go laola nako ya gago go e na le gore o laolwe ke yona. Le gona seo se fokotša kgateletšego. Ngwanenyana yo a bitšwago Kelly o re: “
Go ba le leano go dira gore ke theoše maswafo le go beakanya dilo ka lenaneo.”
Tloša ditšhitišo. Jennifer o re: “
Pele ke thoma mošomo wa ka ke tsebiša motho yo mongwe le yo mongwe ka lapeng. Ge e ba go na le seo ba nyakago gore ke ba direle sona, ke ba kgopela gore ba mpotše pele ke thoma mošomo. Ke tswalela founo ya ka le di-email.”
Keletšo “
Ga go na mošomo woo o tlago go fela ntle le gore o o dire. Go e na le go dula o tshwenyega ka wona, e fo o dira. Ka go dira bjalo o tla kgona go iketla letšatši ka moka.”—Jordan..


text:
Ka ge ga Bjale re “Tsebile Modimo”—Go Šetše Eng?
“Le tsebile Modimo.”—BAGAL. 4:9.
1. Ke ka baka la’ng mofofiši a latela lelokelelo la tlhahlobo pele ga ge sefofane se tloga?
BAFOFIŠI bao ba fofišago sefofane se se tumilego kudu ba na le lelokelelo la dilo tše fetago tše 30 tšeo ba di hlahlobago pele ga ge ba ka se fofiša. Ge e ba bafofiši bao ba sa latele lelokelelo leo ka kelohloko nako le nako ge ba fofiša sefofane seo, ba ka oketša kgonagalo ya gore go be le kotsi e šoro. Na o a tseba gore ke mofofiši ofe yoo ka mo go kgethegilego a dulago a kgothaletšwa gore a hlahlobe lelokelelo leo pele ga ge a fofiša sefofane? Ke mofofiši yo a tlogago a na le phihlelo! Mofofiši yo a nago le phihlelo a ka tšea dilo gabohwefo gomme a palelwa ke go latela lelokelelo la tlhahlobo ka botlalo pele sefofane se tloga.
2. Ke lelokelelo lefe leo Bakriste ba kgothaletšwago go le hlahloba?
2 Go etša mofofiši yo a tshwenyegilego ka polokego, le wena o ka diriša mohuta o itšego wa lelokelelo la tlhahlobo go kgonthišetša gore tumelo ya gago e ka se fokole ge o tloga o e hloka. Go sa šetšwe gore o sa tšwa go kolobetšwa goba o be o dutše o hlankela Modimo ka nywaga e mentši, ke gabohlokwa gore o dule o hlahloba boemo bja tumelo ya gago le boineelo bja gago go Jehofa Modimo. Go palelwa ke go dula o dira seo ka kelohloko go ka senya boemo bja gago bja moya. Beibele e re lemoša gore: “Anke yo a naganago gore o eme a hlokomele gore a se we.”—1 Bakor. 10:12.
3. Bakriste ba kua Galatia ba be ba swanetše go dira eng?
3 Bakriste ba kua Galatia ba be ba swanetše go hlahloba bogolo bja tumelo ya bona gomme ba tšeele godimo tokologo ya bona ya moya. Ka topollo ya gagwe, ruri Jesu o buletše bao ba bontšhago tumelo go yena tsela ya gore ba tsebe Modimo ka tsela e makatšago kudu, ya go ba barwa ba Modimo! (Bagal. 4:9) E le gore Bagalatia ba dule ba le tswalanong yeo e šegofaditšwego kudu, ba be ba swanetše go gana dithuto tša balatedi ba Bojuda, e lego bao ba bego ba gapeletša gore go latelwe Molao wa Moshe. Ruri Bantle bao ba sa bolotšwago bao ba bego ba le ka diphuthegong le ka mohla ba be ba se ba ka ba ba ka tlase ga Molao woo! Bajuda le Bantle ba be ba swanetše go dira tšwelopele moyeng. Se se be se akaretša go lemoga gore ba ka se ipolele gore ba lokile ba diriša tokišetšo ya Molao wa Moshe.
MEGATO YA MATHOMO YA GO TSEBA MODIMO
4, 5. Ke keletšo efe yeo Paulo a e neilego Bagalatia, gona ke ya bohlokwa go rena ka tsela efe?
4 Keletšo ya moapostola Paulo e yago go Bagalatia e ile ya ngwalelwa morero o itšego: go thibela Bakriste ba therešo gore ba se furalele mahumo a therešo ya Beibele gomme ba boele dilong tša morago. Jehofa o ile a budulela moapostola yoo gore a kgothatše e sego feela diphuthego tša kua Galatia eupša gape le go kgothatša barapedi ba Gagwe ka moka gore ba dule ba tiile moyeng.
5 Ke mo gobotse gore ka moka ga rena re dule re gopola kamoo re ilego ra lokollwa ka gona bohlankeng bja moya gomme ra ba Dihlatse tša Jehofa. E le gore re dire se, elang hloko dipotšišo tše tše pedi: Na o gopola megato yeo o ilego wa e gata gore o swanelegele go kolobetšwa? Na o gopola kamoo o tsebilego Modimo le kamoo a go tsebilego ka gona gomme wa ba le tokologo ya kgonthe ya moya?
6. Ke lelokelelo lefe leo re tlago go le hlahloba?
6 Ge e le gabotse, ka moka ga rena re ile ra latela megato e senyane. Megato yeo, e lego yeo re ka e swantšhago le lelokelelo la tlhahlobo la dilo tša moya, e bontšhitšwe lepokising leo le rego: “Megato Yeo e re Lebišago Kolobetšong le go Tšwela Pele re Gola Moyeng.” Go dula re ikgopotša megato ye e senyane go tla re matlafaletša gore re gane go boela morago dilong tša lefase. Go fo etša ge mofofiši yo a nago le phihlelo eupša a le šedi a thoma ka go hlahloba lelokelelo la gagwe pele a fofiša sefofane ka polokego, le rena re tla thušwa gore re dule re hlankela ka potego ka go hlahloba lefsa lelokelelo la dilo tša moya.
BAO BA TSEBILWEGO KE MODIMO BA DULA BA GOLA MOYENG
7. Ke mohlala ofe woo re swanetšego go o latela, gona ka baka la’ng?
7 Lelokelelo la tlhahlobo la mofofiši le mo gopotša gore go na le lenaneo leo a swanetšego go le latela ka kelohloko ka mehla pele ga ge a ka fofiša sefofane. Le rena re ka dula re itlhahloba goba ra itekola le go lekola lenaneo leo re bego re tšwela pele re le latela go tloga mola re kolobetšwago. Paulo o ile a ngwalela Timotheo gore: “Dula o swere mohlala wa mantšu a phedišago ao o a kwelego go nna ka tumelo le lerato ao a tlišwago ke go ba boteeng le Kriste Jesu.” (2 Tim. 1:13) “Mantšu [ao] a phedišago” a hwetšwa ka Lentšung la Modimo. (1 Tim. 6:3) Go etša ge rabokgabo a thala selo se itšego seo se bontšhago gore seswantšho ka kakaretšo se tla ba ka tsela efe, ‘mohlala wa mantšu a therešo’ o re nea kgopolokakaretšo ya go kwešiša le go latela seo Jehofa a se nyakago go rena. Ka gona anke ga bjale re ahlaahleng megato yeo e re lebišitšego kolobetšong gore re bone kamoo re latelago kgauswi ka gona mohlala wa mantšu a therešo.
8, 9. (a) Ke ka baka la’ng re swanetše go tšwela pele re gola tsebong le tumelong? (b) Bontšha mohola wa kgolo ya moya le lebaka leo e sa kgaotšego.
8 Selo sa pele lelokelelong la rena la tlhahlobo ke tsebo yeo re swanetšego go ba le yona. Ke moka, re ka hlagolela tumelo. Eupša re swanetše go tšwela pele re gola dilong tše tše pedi. (2 Bathes. 1:3) Kgolo e akaretša go gata megato e tšwelago pele ya gore re dire diphetogo. Go “gola” go bolela go oketša, go godiša. Ka go re’alo, ka morago ga gore re kolobetšwe re swanetše go dula re dira tšwelopele moyeng, e le gore re se eme felo gotee.
9 Re ka bapiša go gola ga rena moyeng le go gola ga sehlare. Sehlare se ka gola ka tsela e makatšago, kudukudu ge medu ya sona e tseneletše goba e nabile. Ka mohlala, metsedara e mengwe e mebotsebotse ya Libanoni e ka gola go fihlelela botelele bja meago ya mabato a 12, ya ba le medu e tiilego, e tseneletšego kudu gomme kutu ya yona e ka tatetšwa ka thapo ya dimithara tše 12. (Sefela 5:15) Ka morago ga gore sehlare seo se gole ka tekanyo yeo, ga se kgaotše go gola eupša ga go bonolo go lemoga seo. Ngwaga o mongwe le o mongwe, kutu ya sona e tšwela pele e gola, medu ya tsenelela le go feta gomme ya naba kudu, ke moka sa fetoga sehlare se tiilego kudu. Go ka bolelwa se swanago le ka kgolo ya Mokriste ya moya. Ge re thoma go ithuta Beibele, re ka gola moyeng ka lebelo gomme ra kolobetšwa. Bao re kopanelago le bona ba ka lemoga tšwelopelo ya rena. Re ka ba ra swanelegela go ba babulamadibogo goba ra hwetša ditokelo tše dingwe. Nywageng e latelago, kgolo ya rena ya moya e tšwelago pele e ka no se lemogege. Lega go le bjalo, re sa dutše re swanetše go gola tumelong le tsebong gore re ‘be bao ba ipheditšego, re fihlelele tekanyo ya boemo yeo e lego ya botlalo bja Kriste.’ (Baef. 4:13) Ka go re’alo, re tšwela pele ka tsela ya seswantšhetšo re hloga go tloga sebjalong se senyenyane go fihlela re eba Bakriste ba godilego ka tsebo, e lego dihlare tše matla le tše tiilego.
10. Ke ka baka la’ng go nyakega gore gaešita le Bakriste ba godilego ka tsebo ba gatele pele moyeng?
10 Kgolo ya rena ga se ya swanela go kgaotša. Re swanetše go ba le tsebo e nabilego e bile tumelo ya rena e swanetše go tia. Ka go re’alo re fetoga batho bao ba tsemilego medu mmung wa Lentšu la Modimo. (Die. 12:3) Ka phuthegong ya Bokriste, go na le bana babo rena le dikgaetšedi ba bantši bao ba ilego ba dira seo. Ka mohlala, ngwanabo rena yo mongwe yo e bilego mogolo ka nywaga e fetago e 30 o lemogile gore o sa dutše a gola moyeng. O re: “Tsela yeo ke tšeelago Beibele godimo ka yona e ile ya gola kudu. Ke dula ke hwetša dibaka tše difsa tša go diriša melao ya Beibele le melao ya yona ya motheo ka ditsela tše di fapafapanego. Tsela yeo ke tšeelago bodiredi godimo le yona e tšwela pele e gola.”
DULA O GOLA TSWALANONG YA GAGO LE MODIMO
11. Re ka tseba bjang Jehofa gakaone ge nako e dutše e eya?
11 Le gona kgolo ya rena ya moya e akaretša go batamela kgauswi le Jehofa ka ge e le Mogwera wa rena le Tatago rena. O nyaka gore re ikwe re amogelegile. O nyaka ge re tseba gore re a ratwa e bile re bolokegile go fo swana le ge ngwana a ikwa a ratwa e bile a bolokegile ge a gokarelwa ke motswadi wa gagwe yo lerato goba ka tsela yeo rena re ikwago ka yona ge re na le mogwera wa paale. Therešo ke gore go ba tswalanong ye le Jehofa go tšea nako e telele. Go swanetše go feta nako e lekanego gore re mo tsebe le go mo rata. Ka gona e le gore re tsebe Jehofa gakaone, anke re ikemišetšeng go beela nako ka thoko bakeng sa go bala Lentšu la gagwe ka mehla. Anke re baleng tokollo e nngwe le e nngwe ya Morokami le Phafoga! gotee le dikgatišo tše dingwe tšeo di theilwego Beibeleng.
12. Go nyakega eng gore re tsebje ke Jehofa?
12 Bagwera ba Modimo ba gola moyeng ka go rapela ga bona go tšwa pelong le ka go ba le segwera se sebotse. (Bala Maleaki 3:16.) “Ditsebe tša [Jehofa] di kwa ditopo tša bona.” (1 Pet. 3:12) Go etša motswadi yo lerato, Jehofa o theetša ka kelohloko ditopo tša rena gore a re thuše. Ka gona, re swanetše go ‘phegelela thapelong.’ (Baroma 12:12) Re ka se dule re le Bakriste ba godilego moyeng ntle le thušo ya Modimo. Go thata kudu gore re gane le go fenya dikgateletšo tša tshepedišo ye ka borena. Ge e ba re kgaotša go rapela, gona re ka se hwetše matla a nyakegago a Modimo ao a ikemišeditšego go re nea ona. Na o kgotsofatšwa ke boemo bja dithapelo tša gago goba o bona go nyakega gore o kaonefatše tabeng ye?—Jer. 16:19.
13. Ke ka baka la’ng go ba le Bakristegotee le rena go le bohlokwa gore re gole moyeng?
13 Jehofa o kgahlišwa ke bohle bao ba “tšhabelago go yena”; ka gona, gaešita le ka morago ga gore re tsebe Modimo, re swanetše go tšwela pele re kopanela ka mehla le bao ba mo tsebago. (Nah. 1:7) Lefaseng leo le tletšego ka dilo tšeo di ka re nyamišago, ke gabohlale go ba le bana babo rena le dikgaetšedi bao ba re kgothatšago. Go na le mehola efe ya go dira seo? Ka phuthegong, o tla hwetša bana babo rena bao ba tlago go go hlohleletša “leratong le medirong e mebotse.” (Baheb. 10:24, 25) Ge Paulo a be a ngwalela Baheberu, o be a ba kgothaletša gore ba bontšhane lerato la borwarre, e be barapedi bao ba bonago dilo ka leihlo letee. Go bontšha mohuta wo wa lerato go akaretša go gwerana le Bakriste ba bangwe. Dulang le swaya go ba gona ga lena dibokeng le go tšea karolo go tšona lelokelelong la lena la tlhahlobo.
14. Ke ka tsela efe go itshola le go sokologa e lego mogato o tšwelago pele?
14 Gore re feleletše re le Bakriste, go ile gwa nyakega gore re itshole le go sokologa, goba go lahla dibe tša rena. Lega go le bjalo, go itshola ke mogato o tšwelago pele. Ka ge re le batho ba sa phethagalago, re sa dutše re na le sebe seo se swanago le noga e tataganego yeo e ikemišeditšego go loma. (Baroma 3:9, 10; 6:12-14) Anke re duleng re ntšhitše mahlo dinameng, re sa hlokomologe mafokodi a rena. Go a thabiša gore Jehofa ga a re felele pelo ge re dutše re katana le go lwantšha mafokodi a rena le go dira diphetogo tše di nyakegago. (Bafil. 2:12; 2 Pet. 3:9) Selo seo se ka re thušago kudu ke gore re laole tsela yeo re dirišago nako ya rena le dilo tša rena, re gane go phegelela dilo tša boithati. Kgaetšedi yo mongwe o ngwala gore: “Ke godišeditšwe therešong, eupša ge ke gola ke be ke na le pono e fapanego ka Jehofa go feta batho ba bantši. Ke be ke nagana gore o swanetše go boifša kudu le gore le ka mohla ke be nka se kgone go mo kgahliša.” Ge nako e dutše e eya, kgaetšedi yoo o ile a ikhwetša a “tekema moyeng” ka baka la dilo tše mmalwa tšeo di ilego tša mmušetša morago. O tšwela pele ka gore: “E be e se ka baka la gore ke be ke sa rate Jehofa, eupša ka baka la gore ke be ke sa mo tsebe e le ka kgonthe. Lega go le bjalo, ka morago ga gore ke rapele ka makga a mantši go tšwa pelong, ke ile ka thoma go sokologa.” O ile a oketša ka gore: “Ke hweditše gore Jehofa o ile a ntlhahla go swana le ngwana, a nthuša gore ke tshele lepheko le lengwe le le lengwe, a le bonolo kudu gomme a mpontšha seo ke bego ke swanetše go se dira.”
15. Ke eng seo Jesu le Tatagwe ba se lebeletšego go rena?
15 “[Tšwelang] pele le botša batho” ditaba tše dibotse. Morongwa wa Modimo o ile a botša Petro le baapostola ba bangwe mantšu a ka morago ga ge ba lokolotšwe kgolegong ka mohlolo. (Dit. 5:19-21) Ee, go tšea karolo beke le beke tirelong ya tšhemo ke e nngwe ya dilo tšeo di lego lelokelelong la rena la tlhahlobo. Jesu le Tatagwe ba bona tumelo ya rena le bodiredi bja rena. (Kut. 2:19) Mogolo yo a tsopotšwego pejana o be a nepile ge a re: “Bodiredi bja tšhemo bo swanetše go kgatha tema e bohlokwa kudu bophelong bja rena.”
16. Ke ka baka la’ng e le mo gobotse go naganišiša ka boineelo bja rena go Jehofa?
16 Naganišišang ka boineelo bja lena. Selo se bohlokwahlokwa seo re nago le sona ke tswalano ya rena le Jehofa. O tseba batho ba gagwe. (Bala Jesaya 44:5.) Rapelang gomme le hlahlobeng boemo le go tia ga tswalano ya lena le yena. Selo se sengwe se se tswalanego le seo, ke go gopola letšatši la gago le bohlokwa la kolobetšo. Se le sona se tla thuša go le gopotša gore kolobetšo ya lena e emela phetho e bohlokwahlokwa yeo le kilego la e dira.
DULA O LE KGAUSWI LE JEHOFA KA KGOTLELELO
17. Ke ka baka la’ng go nyakega gore re be le kgotlelelo e le gore re dule kgauswi le Jehofa?
17 Ge Paulo a be a ngwalela Bagalatia, o ile a gatelela go nyakega ga gore ba be le kgotlelelo. (Bagal. 6:9) Seo le sona ke sa bohlokwa kudu go Mokriste lehono. Le wena o tla lebeletšana le diteko, eupša Jehofa o tla go thuša. Tšwela pele o rapelela moya o mokgethwa. O tla ikwa o imologilego ge Jehofa a dira gore manyami a gago a tšeelwe legato ke lethabo gomme tlalelo e tšeelwe legato ke khutšo. (Mat. 7:7-11) Nagana ka se: Ge e ba Jehofa a hlokomela dinonyana, na ga se mo go kwagalago gore o tla go hlokomela kudu ka ge o mo rata e bile o ineetše go yena? (Mat. 10:29-31) Go sa šetšwe gore ke dikgateletšo dife tšeo o lebeletšanago le tšona, le ka mohla o se ke wa gomela morago, o se ke wa felelwa ke kholofelo. Ruri re šegofaditšwe kudu ka ge re tsebja ke Jehofa!
18. Ka ge ga bjale o “tsebile Modimo,” ke eng seo o nyakago go se dira?
18 Ka gona, ge e ba o sa tšwa go tseba Modimo gomme wa kolobetšwa, go šetše eng? Tšwela pele o tseba Jehofa gakaone gomme o gole moyeng. Le gona ge e ba o kolobeditšwe nywageng e mentši e fetilego, go šetše eng? O swanetše go tšwela pele o matlafatša le go godiša tsebo ya gago ka Jehofa. Anke le ka mohla re se tšee dilo gabohwefo tswalanong ya rena le yena. Go e na le moo, ka moka ga rena re swanetše go hlahloba lelokelelo la rena la tlhahlobo nako le nako go kgonthišetša gore re tšwela pele re gola tswalanong ya rena le Tatago rena yo lerato, Mogwera wa rena le Modimo wa rena, e lego Jehofa.—Bala 2 Bakorinthe 13:5, 6.


text:
Dipotšišo tša Beibele di a Arabja
Na barongwa ba ka re thuša?
Jehofa Modimo o bopile barongwa ba dimilione kgalekgale pele a ka bopa batho. (Jobo 38:4, 7) Barongwa ba ke diphedi tša moya tše matla tirelong ya Modimo, ka dinako tše dingwe ba rongwa gore ba hlahle le go šireletša bahlanka ba gagwe mo lefaseng. (Psalme 91:10, 11) Lehono, barongwa ba thuša batho go holwa ke ditaba tše dibotse tšeo balatedi ba Jesu ba di tsebatšago.—Bala Kutollo 14: 6, 7.
Na re swanetše go rapela barongwa gore ba re thuše? Aowa. Thapelo ke tirelo ya borapedi yeo e newago Modimo feela. (Kutollo 19:10) Ka ge barongwa e le bahlanka ba Modimo, ba theetša ditaelo tša gagwe go e na le go theetša tša batho. Ka gona, re swanetše go lebiša dithapelo tša rena ka mehla go Modimo ka Jesu.—Bala Psalme 103:20, 21; Mateo 26:53.
Na go na le barongwa ba babe?
Go swana le batho, barongwa ba bopilwe ba na le tokologo ya boikgethelo, ka gona ba ka kgetha go dira se se nepagetšego goba se se fošagetšego. Ka manyami, barongwa ba bantši ba ile ba rabela kgahlanong le Modimo. (2 Petro 2:4) Wa pele gare ga bona e be e le Sathane; ba bangwe ba ile ba latela gomme ba fetoga batemona. Morago bjale, Sathane le batemona ba gagwe ba rakilwe legodimong gomme ba lahletšwe mo lefaseng.—Bala Kutollo 12: 7-9.
Go ata mo gontši le mo go makatšago ga bokgopo le bošoro ga e sa le go tloga ka 1914, ke pontšho ya gore Modimo kgauswinyane o tla fediša Sathane le batemona ba gagwe. Ke moka Modimo o tla bušetša lefase boemong bja lona bjo bo lokilego.—Bala Kutollo 12:12; 21: 3, 4.
Ithute ka mo go oketšegilego
Dibopiwa tša Moya—Kamoo di re Kgomago ka Gona
Beibele e bolela ka barongwa le batemona. Na dibopiwa tše tša moya di gona? Di ka go kgoma bjang?
Na Batemona ba Gona e le ka Kgonthe?
Batemona ke’ng? Ba tšwa kae?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Madagascar
Vavolombelon’i Jehovah
Lot 1207 MC
Mandrosoa
105 IVATO
MADAGASCAR
+261 2022-44837
+261 3302-44837 (Mogalathekeng)
Dinako tša go Bona Meago ya Lekala
Mošupologo go fihla Labohlano
Go thoma ka 7:30 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Semalagasy, Setankarana, Setandroy le se-Vezo. Go rekhotwa dilo tše di theetšwago le dibidio ka Semalagasy. Go okamelwa modiro wa diphuthego tše e ka bago tše 600. Kgwedi le kgwedi go romelwa dipuku le diporoutšha tša ka godimo ga tše 270 000 gotee le dimakasine tša ka godimo ga tše 600 000.


text:
KGAOLO 42
Jesu o Kgalema Bafarisei
MATEO 12:33-50 MAREKA 3:31-35 LUKA 8:19-21
JESU O BOLELA KA ‘PONTŠHO YA JONA’
BARUTIWA BA KGAUSWI KUDU GO YENA GO FETA BA LAPA
Bamangwalo le Bafarisei ba kotsing ya go rogaka moya o mokgethwa ka baka la go gana gore Jesu o leleka batemona ka matla a Modimo. Ka gona, ba tla ba ka lehlakoreng la mang—na e tla ba la Modimo goba la Sathane? Jesu o re: “Le dira gore sehlare e be se sebotse le dienywa tša sona e be tše botse goba le bodiša sehlare le dienywa tša sona, gobane sehlare se tsebja ka dienywa tša sona.”—Mateo 12:33.
Ke bošilo go bolela gore seenywa se sebotse sa go leleka ga Jesu batemona ke gore o hlankela Sathane. Ka ge Jesu a bontšhitše gabotse Thutong ya gagwe ya Thabeng, ge seenywa e le se sebotse, le sehlare ke se sebotse, ga se a bola. Ka gona, ke’ng seo se bontšhwago ke seenywa sa Bafarisei, e lego go bea ga bona Jesu molato ka mo go sa kwagalego? Se bontšha gore ba bodile. Jesu o re go bona: “Bana ba marabe, le ka bolela dilo tše botse bjang, mola le le ba kgopo? Gobane molomo o bolela go tšwa go se se tletšego pelong.”—Mateo 7:16, 17; 12:34.
Ee, mantšu a rena a bonagatša boemo bja dipelo tša rena le go nea motheo bakeng sa kahlolo. Ka baka leo, Jesu o re: “Ruri ke a le botša, polelo e nngwe le e nngwe yeo e se nago mohola ye batho ba e bolelago, ba tla ikarabela mabapi le yona Letšatšing la Kahlolo, gobane ka mantšu a gago o tla bolelwa gore o lokile gomme ka mantšu a gago o tla bonwa molato.”—Mateo 12:36, 37.
Go sa šetšwe mediro e matla yeo Jesu a e dirago, bamangwalo le Bafarisei ba kgopela se sengwe, ba re: “Morutiši, re nyaka go bona pontšho e tšwago go wena.” Go sa šetšwe gore ba iponetše ge a dira mehlolo goba go se bjalo, go na le bohlatse bjo bontši bjo bo bonwego ka mahlo bja seo a se dirago. Ka go re’alo Jesu a ka botša baetapele bao ba Bajuda, a re: “Moloko o kgopo le wo o sa botegelego Modimo o dula o nyaka pontšho, eupša ga go pontšho ye o tlago go e newa ge e se pontšho ya moporofeta Jona.”—Mateo 12:38, 39.
Jesu ga a ba tlogele ba šala ba ipotšiša seo a se bolelago. O re: “Go etša ge Jona a be a le ka mpeng ya hlapi e kgolo matšatši a mararo le mašego a mararo, Morwa wa motho le yena o tla ba lebitleng matšatši a mararo le mašego a mararo.” Jona o ile a metšwa ke mohuta o itšego wa hlapi e kgolo eupša a tšwa go yona bjalo ka ge eka o tsošitšwe. Ka go re’alo Jesu o bolela e sa le pele gore yena o tla hwa gomme a tsošwa ka letšatši la boraro. Ge seo se direga ka morago, baetapele ba Bajuda ba gana ‘pontšho ya Jona,’ e le ge ba gana go itshola le go fetoga. (Mateo 27:63-66; 28:12-15) Go fapana le bona, “batho ba Ninife” ba ile ba itshola ka morago ga gore Jona a bolele le bona. Ka gona ba tla bona moloko wo molato. Jesu gape o re kgošigadi ya Sheba ka mohlala wa yona, le yona e tla ba bona molato. E ile ya kganyoga go kwa ka bohlale bja Solomone gomme ya kgahlwa ke bjona. Bjale, Jesu o re “yo a fetago Solomone ka bogolo o gona mo.”—Mateo 12:40-42.
Jesu o swantšha boemo bja moloko wo o kgopo le bja monna yoo meoya e kgopo e tšwago go yena. (Mateo 12:45) Ka ge monna yoo a sa tlatše sekgoba seo ka dilo tše dibotse, moya o kgopo o boa le meoya e mengwe e šupago e kgopo go o feta gomme e tsena go monna yoo. Boemong bjo bo swanago, setšhaba sa Baisiraele le sona se be se hlwekišitšwe e bile se mpshafaditšwe—go fo swana le monna yoo moya o sa hlwekago o bego o tšwile go yena. Eupša setšhaba seo se ile sa gana baporofeta ba Modimo, sa feleletša ka go ganetša yena yo yo go lego molaleng gore o na le moya wa Modimo, e lego Jesu. Se se bontšha gore boemo bja setšhaba se bo be bo mpefetše go feta ge se be se thoma.
Ge Jesu a le gare a bolela, mmagwe le barwarragwe ba a fihla gomme ba ema ka morago ga lešaba. Ba bangwe bao ba dutšego kgauswi le yena ba re: “Mmago le bana beno ba eme ka ntle ba nyaka go go bona.” Ke moka Jesu o bontšha kamoo a ikwago a le kgauswi ka gona le barutiwa ba gagwe, bao go yena ba swanago le barwarre, dikgaetšedi le bomma ba kgonthe. Ge a otlollela letsogo la gagwe go barutiwa ba gagwe, o re: “Mma le bana bešo ke ba, bona bao ba kwago lentšu la Modimo gomme ba le phetha.” (Luka 8:20, 21) Ka go re’alo o bontšha gore go sa šetšwe gore ditlemo tšeo di mo tlemaganyago le metswalo ya gagwe di bohlokwa gakaakang, fela tswalano ya gagwe le barutiwa ba gagwe e bohlokwa le go feta. Ruri go tloga go re lapološa go ba le tswalano e bjalo ya kgauswi le banababo rena ba moya, kudukudu ge ba bangwe ba re belaela goba ba sola rena le mediro ya rena e mebotse!


text:
KAROLO 1
Tše di Lebišago Bodireding bja Jesu
“Yena yoo e tla ba yo mogolo.”—Luka 1:32
KAROLONG YE
KGAOLO 1
Melaetša e Mebedi e Tšwago go Modimo
Morongwa Gabariele o ile a rola melaetša e mebedi yeo go bego go le thata go e dumela.
KGAOLO 2
Jesu o Hlompšha Pele a ka Belegwa
Elisabetha gotee le ngwana wa gagwe yo a bego a sa tšwa a belegwa ba hlompha Jesu bjang?
KGAOLO 3
Motho yo a Tlago go Lokiša Tsela o a Belegwa
Gateetee ge Sakaria a kgona go bolela gape ka mohlolo, o ile a nea boporofeta bjo bohlokwa.
KGAOLO 4
Maria
—O Imile Eupša ga se a Nyalwa
Na Josefa o kgolwa Maria ge a mmotša gore o imišitšwe ke moya o mokgethwa, eupša ga a imišwa ke monna o mongwe?
KGAOLO 5
Jesu o Belegetšwe Kae Gomme Neng?
Re tseba bjang gore Jesu ga se a belegwa ka di-25 tša December?
KGAOLO 6
Ngwana yo a Bego a Holofeditšwe
Ge Josefa le Maria ba tliša Jesu tempeleng ge e sa le lesea, batšofadi ba babedi ba Baisiraele ba porofeta ka bokamoso bja Jesu.
KGAOLO 7
Balepi ba Dinaledi ba Etela Jesu
Ke ka baka la’ng naledi yeo ba e bonego mathomong ka Bohlabela e ba lebišitše go Kgoši Heroda wa mmolai, e sego go Jesu?
KGAOLO 8
Ba Tšhabela Mmuši yo Kgopo
Diporofeto tše tharo tša Beibele di phethagala mathomong a bophelo bja Jesu.
KGAOLO 9
O Golela Natsaretha
Jesu o be a na le barwarre le dikgaetšedi ba bakae?
KGAOLO 10
Lapa Labo Jesu le ya Jerusalema
Josefa le Maria ba a tshwenyega ge ba sa hwetše Jesu, mola yena a makatšwa ke gore ga se ba tseba di tloga fase gore ba mo nyakele kae.
KGAOLO 11
Johane Mokolobetši o Lokiša Tsela
Ge Bafarisei ba bangwe le Basadutsei ba etla go yena, Johane o a ba sola. Ka baka la’ng?


text:
MOROKAMI (KGATIŠO E ITHUTWAGO) MAY 2016
Tokollo ye e na le dihlogo tše ithutwago tšeo di tlago go ahlaahlwa ka June 27 go fihla ka July 31, 2016.
Rarollang Diphapano ka Lerato
Morero wa gago e swanetše go ba ofe ge o boledišana le ngwaneno? Na e swanetše go ba go mmotšha gore ke yena a fošitšego, go mo dira gore a amogele molato goba bjang?
“Eyang le Dire Batho ba Ditšhaba ka Moka Barutiwa”
Dikarabo tša dipotšišo tše nne di tla re botša ka batho bao ba phethagatšago boporofeta bjo bja Jesu lehono.
O Dira Bjang Diphetho tša Gago?
O swanetše go dira’ng boemong bjoo Beibele e sa re beelego molao o lebanyago?
Na Beibele e sa Fetoša Bophelo bja Gago?
Motho o tlogetše go petšha, go kgoga, go nwa kudu le go diriša dihlaretagi gampe gore a kolobetšwe gomme e be Hlatse ya Jehofa, eupša ka morago ga moo o thatafalelwa ke go dira phetogo e itšego.
Ikhole ka Botlalo ka Ditokišetšo tša Jehofa
Ke kgopolo efe e fošagetšego yeo e ka re šitišago go holwa ke tše dingwe tša ditokišetšo tšeo?


text:
KGAOLO 54
Jesu
—“Senkgwa sa Bophelo”
JESU KE “SENKGWA SE SE TŠWAGO LEGODIMONG”
Ka thoko ya bohlabela bja Lewatle la Galilea, Jesu ka mohlolo o ile a fepa batho ba dikete gomme a phonyokga ge ba be ba nyaka go mo dira kgoši. Bošegong bjoo o ile a sepela lewatleng leo le nago le ledimo gomme a phološa Petro, yoo le yena a ilego a sepela godimo ga meetse eupša a thoma go nwelela ge tumelo ya gagwe e fokola. Jesu o ile a ba a homotša phefo, mohlomongwe a šireletša barutiwa ba gagwe gore ba se robegelwe ke sekepe.
Bjale Jesu o boetše thokong ya ka bodikela ya lewatle, e lego tikologong ya Kaperenaume. Bao a ilego a ba fepa ka mohlolo ba a mo hwetša gomme ba botšiša gore: “O tlile neng mo?” Ge Jesu a ba kgalema, o bolela gore ba tlile go mo nyaka feela ka gobane ba letetše go fepša gape. O ba kgothaletša gore ba se ke ba “šomela dijo tše di senyegago, eupša [ba] šomele dijo tše di dulago go iša bophelong bjo bo sa felego.” Ka gona ba botšiša gore: “Re tla dira’ng gore re dire mediro ya Modimo?”—Johane 6:25-28.
Ba ka ba ba nagana ka mediro yeo e ngwadilwego Molaong, eupša Jesu o ba bontšha modiro o bohlokwahlokwa, o re: “Modiro wa Modimo ke wo, gore le bontšhe tumelo go yena yo a romilwego ke Yoo.” Lega go le bjalo, batho ga ba bontšhe tumelo yeo go Jesu, go sa šetšwe dilo ka moka tšeo a di dirilego. Ba nyaka gore a dire pontšho e le gore ba ka dumela go yena. Ba botšiša gore: “Ke modiro ofe wo o ka o dirago? Borakgolokhukhu ba rena ba jele manna lešokeng, go etša ge go ngwadilwe gwa thwe: ‘O ba neile senkgwa se se tšwago legodimong gore ba je.’”—Johane 6:29-31; Psalme 78:24.
Mabapi le go kgopela ga bona pontšho, Jesu o šupa batho Mothopong wa kgonthe wa go dira mehlolo, o re: “Ruriruri ke re go lena, Moshe ga se a le nea senkgwa se se tšwago legodimong, eupša Tate o le nea senkgwa sa kgonthe se se tšwago legodimong. Gobane senkgwa sa Modimo ke yo a theogago legodimong gomme a nea lefase bophelo.” Ka ge ba sa kwešiše seo a se bolelago, ba lopa ka gore: “Morena, o re nee senkgwa se ka mehla.” (Johane 6:32-34) Lega go le bjalo, ke “senkgwa” sefe seo Jesu a bolelago ka sona?
O hlalosa gore: “Ke nna senkgwa sa bophelo. Yo a tlago go nna a ka se ke a swarwa ke tlala le gatee, gomme yo a dumelago go nna a ka se ke a nyorwa le gatee. Eupša ke itše go lena, le bile le mpone eupša ga le dumele. . . . Ke theogile legodimong, e sego go tlo dira thato ya ka, eupša go dira thato ya yo a nthomilego. Ye ke thato ya yo a nthomilego, gore ke se ke ka lahlegelwa le ke o tee go bohle bao a nneilego bona, eupša gore ke ba tsoše letšatšing la mafelelo. Gobane thato ya Tate ke ye, gore yo mongwe le yo mongwe yo a lemogago Morwa a dumela go yena, a be le bophelo bjo bo sa felego.”—Johane 6:35-40.
Se se galefiša batho gomme Bajuda ba thoma go ngongorega ka yena. A ka bolela bjang gore ke “senkgwa se se theogilego legodimong”? (Johane 6:41) Ba tšea Jesu e fo ba morwa wa batswadi bao e lego batho ba motseng wa Natsaretha wa Galilea. Batho ba botšiša gore: “Na yo ga se Jesu morwa wa Josefa, yo tatagwe le mmagwe re ba tsebago?”—Johane 6:42.
Jesu o araba ka gore: “Tlogelang go ngongorega seng sa lena. Ga go motho yo a ka tlago go nna ge a sa gogwe ke Tate yo a nthomilego; le gona ke tla mo tsoša letšatšing la mafelelo. Go ngwadilwe Baporofeteng gwa thwe: ‘Ka moka ba tla rutwa ke Jehofa.’ Yo mongwe le yo mongwe yo a kwelego Tate gomme a ithuta o tla go nna. Ga se gore go na le motho yo a bonego Tate, ge e se yo a tšwago go Modimo; yo ke yena a bonego Tate. Ruriruri ke re go lena: Yo a dumelago o na le bophelo bjo bo sa felego.”—Johane 6:43-47; Jesaya 54:13.
Pejana ge Jesu a be a bolela le Nikodemo, o ile a bolela ka bophelo bjo bo sa felego gomme a bo tswalanya le go bontšha tumelo go Morwa wa motho, a re: “Yo mongwe le yo mongwe yo a dumelago go [Morwa wa Modimo yo a tswetšwego a nnoši] a be le bophelo bjo bo sa felego.” (Johane 3:15, 16) Eupša bjale o bolela le batho ba bantši kudu gomme o ba botša gore o kgatha tema e bohlokwa go hwetšeng ga bona bophelo bjo bo sa felego, bjoo bo ka se newego ke manna goba senkgwa seo se hwetšagalago ka boati kua Galilea. Ka gona bophelo bjo bo sa felego bo ka hwetšwa bjang? Jesu o bušeletša mantšu a gagwe, o re: “Ke nna senkgwa sa bophelo.”—Johane 6:48.
Poledišano ye ya mabapi le senkgwa se se tšwago legodimong e tšwela pele go fihla seremong sa yona ge Jesu a ruta sinagogeng kua Kaperenaume.